4. การประกอบธุรกิจของแต่ละสายผลิตภัณฑ์

(1) ลักษณะการให้บริการ

ธุรกิจของบริษัท

1.  ธุรกิจการเป็นนายหน้าซื้อขายหลักทรัพย์

บริษัทหลักทรัพย์ เอเซีย พลัส จำกัด (มหาชน) เป็นสมาชิกตลาดหลักทรัพย์แห่งประเทศไทย
หมายเลข 8
บริษัทให้บริการการเป็นนายหน้าหรือตัวแทนซื้อขายหลักทรัพย์แก่นักลงทุนทั้งในประเทศและต่างประเทศ
ทั้งที่เป็นรายบุคคลและสถาบัน
โดยมีสำนักงานสาขาที่ให้บริการแก่นักลงทุนทั้งในเขตกรุงเทพมหานครและเขตภูมิภาค รวมทั้งสิ้น 18
สาขา มีทีมงานด้านการตลาด และด้านการวิเคราะห์หลักทรัพย์ ที่มีคุณภาพและมีประสบการณ์
พร้อมให้คำปรึกษาแก่นักลงทุน ทั้งทางด้านปัจจัยพื้นฐานและปัจจัยทางเทคนิค

นอกจากนี้ ลูกค้ายังสามารถเข้าถึงข้อมูลรายงานสดสภาวะหุ้นแบบ Real Time บทวิจัย
บทวิเคราะห์ทางเทคนิค และแหล่งความรู้ต่าง ๆ สำหรับนักลงทุน ผ่านทางเว็บไซต์ของบริษัทที่
www.asiaplus.co.th ได้อีกทางหนึ่ง

  นักลงทุนสามารถเปิดบัญชีซื้อขายหลักทรัพย์ผ่านบริษัทได้ 2 ประเภท คือ

(1) บัญชีซื้อขายหลักทรัพย์ด้วยเงินสด แบ่งได้เป็น 2 แบบ
    โดยบริษัทจะพิจารณาจากปัจจัยความเสี่ยงในการชำระราคา ดังนี้

    1.  บัญชีเงินสด (Cash Account)
        เป็นบัญชีซื้อขายหลักทรัพย์ที่ลูกค้าสามารถซื้อขายหลักทรัพย์ โดยวางหลักประกันร้อยละ 15
        ตามเกณฑ์ของตลาดหลักทรัพย์แห่งประเทศไทย
        โดยลูกค้าจะต้องชำระราคาค่าซื้อหลักทรัพย์ให้บริษัทภายใน 3 วันทำการ
        นับจากวันที่ซื้อหลักทรัพย์ และบริษัทจะส่งมอบค่าขายหลักทรัพย์ให้แก่ลูกค้าในวันทำการที่ 3
        นับจากวันที่ขายหลักทรัพย์

    2.  บัญชีเงินสดแบบมีหลักประกันเต็มจำนวน (Cash Balance Account)
        เป็นบัญชีซื้อขายหลักทรัพย์ที่ลูกค้าสามารถซื้อหลักทรัพย์ได้ตามจำนวนเงินที่ลูกค้าวางไว้เป็นหลักประกันกับบริษัทเพื่อการชำระค่าซื้อหลักทรัพย์
        และเมื่อลูกค้ามีการขายหลักทรัพย์
        บริษัทจะเก็บรักษาค่าขายนั้นไว้ในบัญชีลูกค้าเพื่อกำหนดอำนาจซื้อต่อไป

(2) บัญชีเงินให้กู้ยืมเพื่อซื้อหลักทรัพย์ในระบบเครดิตบาลานซ์ (Credit Balance Account)
    เป็นบัญชีซื้อขายหลักทรัพย์ที่ลูกค้าสามารถกู้ยืมเงินเพื่อซื้อหลักทรัพย์จากบริษัท
    โดยลูกค้าต้องวางเงินสด และ/หรือ หลักทรัพย์ เป็นหลักประกันการชำระหนี้ในอัตราส่วนขั้นต่ำ
    ร้อยละ 50 หรือไม่ต่ำกว่าอัตราที่ตลาดหลักทรัพย์กำหนด

การสั่งซื้อขายหลักทรัพย์สามารถทำได้ 2 ช่องทางคือ

1. ส่งคำสั่งซื้อขายผ่านผู้แนะนำการลงทุน โดยทางโทรศัพท์ หรือที่ห้องค้าหลักทรัพย์ของบริษัท

2. สั่งซื้อขายด้วยตนเองผ่านระบบอินเตอร์เน็ต โดยเปิดบัญชีซื้อขายกับบริษัทได้ทั้ง 2
ประเภทดังกล่าวข้างต้น

ในปี 2555 มูลค่าการซื้อขายหลักทรัพย์ผ่านบริษัทมีจำนวนรวมทั้งสิ้น 567,926.91 ล้านบาท
โดยมีส่วนแบ่งการตลาดร้อยละ 4.12
ของมูลค่าการซื้อขายรวมในตลาดหลักทรัพย์แห่งประเทศไทยและตลาดหลักทรัพย์ เอ็ม เอ ไอ
(ไม่นับรวมการลงทุนเพื่อบัญชีบริษัท) จัดเป็นอันดับที่ 11 เปรียบเทียบกับปี 2554 และปี 2553
ซึ่งบริษัทมีส่วนแบ่งการตลาดเป็นอันดับที่ 5 หรือคิดเป็นร้อยละ 4.83 และอันดับที่ 3
หรือคิดเป็นร้อยละ 5.26 ตามลำดับ

  ---------------------------------------------------------------------------------
  มูลค่าการซื้อขายหลักทรัพย์                  2555           2554           2553
  ------------------------------------ -------------- -------------- --------------
  ตลาดหลักทรัพย์ฯ และตลาด เอ็ม เอ ไอ       6,886,047.55   6,243,180.17   6,188,252.52
  (ล้านบาท)                                                           

  บริษัท (ล้านบาท)                        567,926.91     603,393.99     650,854.81

  ส่วนแบ่งตลาดของบริษัท (%)                4.12           4.83           5.26

  อันดับที่                                11             5              3

  แยกตามประเภทลูกค้า (%)                                               

  - ลูกค้าสถาบัน                          7.14           7.28           5.06

  - ลูกค้าทั่วไปในประเทศ                   89.74          81.16          85.83

  - ลูกค้าต่างประเทศ                      3.12           11.56          9.11

  แยกตามประเภทบัญชี (%)                                                

  บัญชีเงินสด                             79.35          80.08          77.97

  บัญชีเงินกู้ยืมเพื่อซื้อหลักทรัพย์                20.65          19.92          22.03

  แยกตามช่องทางการส่งคำสั่งซื้อขาย (%)                                     

  - ผ่านผู้ติดต่อผู้ลงทุน                      53.70          73.20          70.89

  - ผ่านระบบอินเทอร์เน็ท                   46.30          26.80          29.11
  ---------------------------------------------------------------------------------

 หมายเหตุ : มูลค่าการซื้อขายหลักทรัพย์ และข้อมูลแยกประเภทต่าง ๆ ข้างต้น ไม่นับรวมการลงทุนเพื่อบัญชีบริษัท

บริษัทมีรายได้ค่าธรรมเนียมจากการเป็นนายหน้าซื้อขายหลักทรัพย์ ในปี 2555 จำนวน 1,073.03
ล้านบาท หรือเท่ากับร้อยละ 51.67 ของรายได้รวมของบริษัท เปรียบเทียบกับปี 2554 และปี
2553 ซึ่งมีรายได้ค่าธรรมเนียมจากการเป็นนายหน้าซื้อขายหลักทรัพย์ จำนวน 1,187.81 ล้านบาท
หรือเท่ากับร้อยละ 59.00 และ 1,237.76 ล้านบาท หรือเท่ากับ ร้อยละ 53.07 ตามลำดับ

  นโยบายในการเปิดบัญชีซื้อขายหลักทรัพย์ให้ลูกค้า

บริษัทมีนโยบายเปิดให้ผู้ที่ประสงค์จะลงทุนในตลาดหลักทรัพย์แห่งประเทศไทย
ได้มีโอกาสที่จะเข้ามาเปิดบัญชีกับบริษัทในทุกระดับ
ทั้งนี้ต้องอยู่ในหลักเกณฑ์การพิจารณาตามคุณสมบัติดังนี้

บุคคลธรรมดา

  1. มีหน้าที่การงานเป็นหลักแหล่ง

  2. มีฐานะมั่นคง

  3. มีรายได้ประจำและเพียงพอสำหรับการลงทุน

  4. มีเงินออม

  5. มีความสามารถในการชำระเงิน ในขอบเขตวงเงินที่ได้มีการอนุมัติให้

ลูกค้าสถาบัน

  1. มีฐานะทางการเงิน (Financial Position) ที่มั่นคง

  2. มีผู้ถือหุ้นเป็นที่ยอมรับ

  3. มีผู้บริหารที่มีประสบการณ์และเป็นที่เชื่อถือ

  4. มีผลประกอบการที่มีกำไร

ขั้นตอนการอนุมัติและอำนาจการอนุมัติ

(1) การซื้อขายหลักทรัพย์ด้วยวิธีเงินสด

การพิจารณารับลูกค้า

1.  เจ้าหน้าที่การตลาดจะเป็นผู้ชี้แจงกฎระเบียบการซื้อขายหลักทรัพย์ด้วยบัญชีเงินสด
    ตามกฎระเบียบตลาดหลักทรัพย์แห่งประเทศไทยและตามเงื่อนไขที่บริษัทกำหนดเพื่อให้ลูกค้าเข้าใจในเบื้องต้น

2.  ให้ลูกค้ากรอกรายละเอียดในคำขอเปิดบัญชีซื้อขายหลักทรัพย์
    โดยให้มีข้อมูลประวัติของลูกค้าเพื่อประกอบการพิจารณาอย่างเพียงพอในการรับเป็นลูกค้า
    นอกจากนี้ลูกค้าต้องให้ข้อมูลเพิ่มเติมตามหลักเกณฑ์เกี่ยวกับการรู้จักลูกค้า
    และการตรวจสอบเพื่อทราบข้อเท็จจริงเกี่ยวกับลูกค้า (Know Your Customer /
    Customer Due Diligence) ตามแนวของสมาคมบริษัทหลักทรัพย์ รวมทั้งการทำ
    Suitability Test เพื่อประเมินความสามารถในการรับความเสี่ยงของลูกค้าเองด้วย

  เอกสารหลักฐานประกอบในการเปิดบัญชี ได้แก่ สำเนาบัตรประจำตัวประชาชน
  สำเนาทะเบียนบ้าน สำเนาหนังสือรับรองการจดทะเบียนบริษัท สำเนาใบอนุญาตประกอบกิจการ
  (กรณีธุรกิจเฉพาะ) ตัวอย่างลายมือชื่อลูกค้าหรือผู้มีอำนาจลงนาม (กรณีนิติบุคคล)
  สำเนาสมุดฝากเงิน สำเนาใบรับฝากเงิน
  สำเนาตั๋วสัญญาใช้เงินเพื่อเป็นหลักฐานการมีฐานะและการออมทรัพย์

3.  ให้ลูกค้าลงนามในหนังสือดังต่อไปนี้คือ คำขอเป็นลูกค้าเพื่อเปิดบัญชีซื้อขายหลักทรัพย์
    สัญญาตั้งตัวแทนนายหน้าซื้อขายหลักทรัพย์ สัญญาซื้อขายหลักทรัพย์ด้วยเงินสด
    บันทึกข้อตกลงเกี่ยวกับการดูแลรักษาทรัพย์สินของลูกค้า
    หนังสือแต่งตั้งตัวแทนเพื่อซื้อขายหลักทรัพย์ (กรณีลูกค้ามอบอำนาจให้ผู้อื่นทำการแทน)

  กรณีลูกค้าของสำนักงานใหญ่

-   เมื่อเจ้าหน้าที่ได้ตรวจดูความถูกต้องของเอกสารครบถ้วน
    และพิจารณาเห็นว่าสมควรจะอนุมัติให้มีวงเงินซื้อขายหลักทรัพย์กับบริษัทได้
    ก็จะเสนอความเห็นพร้อมกำหนดวงเงินต่อผู้บังคับบัญชาตามลำดับชั้น เพื่อพิจารณาอนุมัติ

กรณีลูกค้าของสำนักงานสาขา 

  - เจ้าหน้าที่การตลาดเสนอความเห็นพร้อมกำหนดวงเงินไปยังผู้จัดการสำนักงานสาขา

  - ผู้จัดการสำนักงานสาขาพิจารณาคำขอของลูกค้า
  พร้อมเอกสารหลักฐานและความเห็นของเจ้าหน้าที่การตลาด
  แล้วเสนอความเห็นของตนมายังผู้บริหารที่ดูแลสายงานสำนักงานสาขา ซึ่งอยู่ที่สำนักงานใหญ่
  อำนาจอนุมัติวงเงินเป็นไปตามลำดับชั้นเช่นเดียวกับลูกค้าสำนักงานใหญ่

 อำนาจอนุมัติ

บริษัทได้มีการจัดแบ่งเจ้าหน้าที่บริหารผู้มีอำนาจอนุมัติ แยกตามกลุ่ม ดังนี้

กลุ่มที่ 1 ได้แก่ เจ้าหน้าที่บริหารชั้น ผู้อำนวยการ สายงานการตลาด
ที่ได้รับแต่งตั้งจากคณะกรรมการบริหาร

และผู้อำนวยการสำนักงานสาขา หรือรักษาการผู้อำนวยการสำนักงานสาขา โดยตำแหน่ง

  กลุ่มที่ 2 ได้แก่ เจ้าหน้าที่บริหารชั้น ผู้อำนวยการอาวุโส สายงานการตลาด
  ที่ได้รับแต่งตั้งจากคณะกรรมการบริหาร

  กลุ่มที่ 3 ได้แก่ เจ้าหน้าที่บริหารชั้น ผู้ช่วยกรรมการผู้อำนวยการ และรองกรรมการผู้อำนวยการ
  สายงานการตลาดที่ได้รับแต่งตั้งจากคณะกรรมการบริหาร

กลุ่มที่ 4 ได้แก่ กรรมการบริหาร กรรมการผู้จัดการ

การอนุมัติวงเงินเปิดบัญชีและการเพิ่มวงเงินซื้อหลักทรัพย์ให้แก่ลูกค้า
บริษัทจะพิจารณาวงเงินให้ตามหลักเกณฑ์ที่กำหนดไว้ โดยแยกตามประเภทลูกค้า ได้แก่
ลูกค้าประเภทบุคคลธรรมดา สถาบันการเงิน หรือบริษัทจัดการกองทุน และบุคคลอื่นๆ
เพื่อให้การพิจารณาและอนุมัติวงเงินซื้อหลักทรัพย์ของลูกค้าเป็นไปโดยมีประสิทธิภาพ

  - กรณีลูกค้าประเภทบุคคลธรรมดา

+----------------+---------------------+-------------------------------+
|   วงเงินอนุมัติ    |   ผู้มีอำนาจอนุมัติ       |                               |
+================+=====================+===============================+
|                | (ก)                 | (ข)                           |
|                | กรณีวงเงินที่ขออนุมัติเป็น  | กรณีวงเง                       |
|                | ไปตามหลักเกณฑ์ของบริษัท | ินที่ขออนุมัตินอกเหนือหลักเกณฑ์ของบริษัท |
|                |                     | หรือกรณีลูกค้ามีความสำคัญพิเศษ       |
+----------------+---------------------+-------------------------------+
|   ไม่เกิน 5      | กลุ่ม 1 ขึ้นไป          | -                             |
|   ล้านบาท       | คนใดคนหนึ่ง           |                               |
|                |                     | กลุ่ม 2 ลงนามร่วมกับกลุ่ม 3 หรือ กลุ่ม |
|   ไม่เกิน 10     | กลุ่ม 2 ขึ้นไป          | 4                             |
|   ล้านบาท       | คนใดคนหนึ่ง           |                               |
|                |                     | หรือ กลุ่ม 3 และ กลุ่ม 4           |
|   ไม่เกิน 30     | กลุ่ม 3 ขึ้นไป          | ลงนามร่วมกัน 2 คน               |
|   ล้านบาท       | คนใดคนหนึ่ง           |                               |
|                |                     | กลุ่ม 3 ลงนามร่วมกับกลุ่ม 4         |
|   ไม่เกิน 50     | กลุ่ม 4 คนใดคนหนึ่ง     |                               |
|   ล้านบาท       |                     | กลุ่ม 4 ลงนามร่วมกัน 2 คน         |
|                | คณะอนุกรรมการสินเชื่อ   |                               |
|   ไม่เกิน 75     |                     | คณะอนุกรรมการสินเชื่อ             |
|   ล้านบาท       | คณะอนุกรรมการสินเชื่อ   |                               |
|                |                     | คณะกรรมการบริหาร               |
|   ไม่เกิน 100    |                     |                               |
|   ล้านบาท       |                     |                               |
+----------------+---------------------+-------------------------------+
|   เกินกว่า 100   | คณะกรรมการบริษัท      |                               |
|   ล้านบาท       |                     |                               |
+----------------+---------------------+-------------------------------+

  - กรณีลูกค้าประเภทนิติบุคคล

+----------------------+---------------+--------------+--------------+
|   ประเภทลูกค้า         |   ผู้มีอำนาจอนุมัติ |              |              |
+----------------------+---------------+--------------+--------------+
|                      | คณะอ          | คณะ          | คณ           |
|                      | นุกรรมการสินเชื่อ | กรรมการบริหาร | ะกรรมการบริษัท |
+----------------------+---------------+--------------+--------------+
| บ                    | ไม่เกิน 200     |              | เกินกว่า 200   |
| ริษัทหลักทรัพย์จัดการกองทุน | ล้านบาท        |              | ล้านบาท       |
|                      |               |              |              |
| และกองทุน             |               |              |              |
+----------------------+---------------+--------------+--------------+
| นิติบุคคลอื่น             | ไม่เกิน 20      | ไม่เกิน 100    | เกินกว่า 100   |
|                      | ล้านบาท        | ล้านบาท       | ล้านบาท       |
+----------------------+---------------+--------------+--------------+

  1. การอนุมัติวงเงิน ตามกรณี (1) (ข)
  ให้ผู้บริหารตามสายการบังคับบัญชาของเจ้าหน้าที่การตลาดนั้น
  ทำบันทึกชี้แจงเหตุผลแห่งการขออนุมัติวงเงินดังกล่าว เสนอต่อผู้มีอำนาจอนุมัติเพื่อพิจารณาทุกครั้ง

  2. ในกรณีที่มีความจำเป็นเร่งด่วน
  และวงเงินที่ขออนุมัติอยู่ในอำนาจของคณะอนุกรรมการคณะใดคณะหนึ่ง
  อาจให้ผู้มีอำนาจอนุมัติในกลุ่มที่ 4 คนใดคนหนึ่ง
  พิจารณาให้ความเห็นชอบอนุมัติวงเงินชั่วคราวได้ก่อน
  และให้ขอสัตยาบันการอนุมัติจากคณะอนุกรรมการนั้นๆ
  หรือคณะกรรมการบริษัทในการประชุมครั้งต่อไป
  หากคณะอนุกรรมการหรือคณะกรรมการบริษัทไม่เห็นด้วยกับการอนุมัติวงเงินดังกล่าว
  ให้พิจารณาทบทวนวงเงินของลูกค้ารายนั้นทันที

  3. การอนุมัติวงเงินตามกรณี (1) (ข) และการอนุมัติวงเงินชั่วคราวกรณีจำเป็นเร่งด่วน
  ฝ่ายงานที่รับผิดชอบการเปิดบัญชีลูกค้า
  จะต้องจัดทำรายงานเสนอต่อคณะอนุกรรมการสินเชื่อเพื่อทราบ
  ในการประชุมครั้งแรกภายหลังจากที่มีการอนุมัติวงเงิน ดังกล่าว

(2) การให้กู้ยืมเพื่อซื้อหลักทรัพย์ระบบเครดิตบาลานซ์

บริษัทให้บริการการให้กู้ยืมเพื่อซื้อหลักทรัพย์ระบบเครดิตบาลานซ์ (Credit Balance)
โดยมีหลักเกณฑ์การพิจารณาและอนุมัติวงเงินตามขั้นตอนเช่นเดียวกับบัญชีเงินสด
โดยพิจารณาเป็นวงเงินรวมกับบัญชีเงินสดด้วย
สำหรับขั้นตอนและวิธีปฏิบัติในการให้กู้ยืมเพื่อซื้อหลักทรัพย์จะได้กล่าวในส่วนต่อไป
(ดูรายละเอียดได้ที่ส่วนที่ 1 หัวข้อ 5 (3) หน้า 42-43)

นโยบายการกำหนดอัตรา Margin ของหลักทรัพย์ บริษัทจะกำหนดรายชื่อหลักทรัพย์ที่อนุญาตให้ซื้อ
โดยพิจารณาหลักทรัพย์ที่มีผลประกอบการดี และมีสภาพคล่องในการซื้อขาย
โดยมีการกำหนดอัตรามาร์จิ้นเริ่มต้นของแต่ละหลักทรัพย์
และกำหนดปริมาณหุ้นที่อนุญาตให้ซื้อหรือฝากเข้าบัญชีเครดิตบาลานซ์
และพิจารณาทบทวนรายชื่อหลักทรัพย์ที่อนุญาตให้ซื้ออย่างน้อยเดือนละครั้ง
บริษัทประกาศรายชื่อหลักทรัพย์ที่อนุญาตให้ซื้อ พร้อมทั้งอัตรามาร์จิ้นเริ่มต้นของแต่ละหลักทรัพย์ ณ
ที่ทำการบริษัท และที่ทำการสำนักงานสาขา
ทั้งนี้อัตรามาร์จิ้นของแต่ละหลักทรัพย์จะไม่ต่ำกว่าอัตรามาร์จิ้นที่กำหนดโดยสำนักงานคณะกรรมการ
ก.ล.ต. หรือตลาดหลักทรัพย์แห่งประเทศไทย

2. ธุรกิจการเป็นตัวแทนซื้อขายสัญญาซื้อขายล่วงหน้า

บริษัทได้รับใบอนุญาตจากคณะกรรมการ ก.ล.ต. ให้ประกอบธุรกิจซื้อขายสัญญาซื้อขายล่วงหน้า
ประเภทตัวแทนซื้อขายสัญญาซื้อขายล่วงหน้า (Derivatives Agent)
ตามพระราชบัญญัติสัญญาซื้อขายล่วงหน้า พ.ศ. 2546
โดยบริษัทสามารถรับคำสั่งซื้อขายสัญญาซื้อขายล่วงหน้าจากลูกค้าและส่งคำสั่งซื้อขายดังกล่าวเพื่อทำการซื้อขายในศูนย์ซื้อขายสัญญาซื้อขายล่วงหน้า
(Derivatives Exchange)

บริษัทได้ให้ความสำคัญในการส่งเสริมความรู้ สินค้าใหม่ๆ อาทิ Sector Index Futures
ที่ใช้อ้างอิงหมวดธุรกิจ 5 หมวด ได้แก่ Futures อ้างอิงดัชนีหมวดธุรกิจธนาคาร (BANK Index
Futures), Futures อ้างอิงดัชนีหมวดธุรกิจเทคโนโลยีสารสนเทศและการสื่อสาร (ICT Index
Futures), Futures อ้างอิงดัชนีหมวดธุรกิจพลังงานและสาธารณูปโภค (ENERG Index
Futures), Futures อ้างอิงดัชนีหมวดธุรกิจอาหารและเครื่องดื่ม (FOOD Index Futures)
และ Futures อ้างอิงดัชนีหมวดธุรกิจพาณิชย์ (COMM Index Futures)
ซึ่งได้เริ่มซื้อขายเมื่อวันที่ 29 ตุลาคม 2555
บริษัทมีแผนการขยายฐานผู้ลงทุนและเจ้าหน้าที่การตลาดในตลาดสัญญาซื้อขายล่วงหน้า
โดยได้ดำเนินการอบรมให้ความรู้กับบุคลากรของบริษัท รวมถึงลูกค้า
และประชาชนทั่วไปอย่างต่อเนื่อง โดยมีเป้าหมายในระยะยาว
ที่จะทำให้เจ้าหน้าที่การตลาดและลูกค้าได้มีความรู้ความเข้าใจถึงกลยุทธ์การลงทุนในตราสารอนุพันธ์
เข้าใจถึงผลตอบแทน ความเสี่ยงที่เกิดขึ้นจากการ ลงทุน
และสามารถใช้ประโยชน์จากตราสารอนุพันธ์ในการลงทุน
รวมถึงการป้องกันความเสี่ยงได้อย่างถูกต้อง ทั้งนี้
บริษัทได้จัดทำเผยแพร่บทวิเคราะห์รายวันสำหรับการลงทุนในตราสารอนุพันธ์
และได้มีการจัดตั้งสายงานการตลาดอนุพันธ์
เพื่อเป็นช่องทางการเพิ่มรายได้จากตลาดสัญญาซื้อขายล่วงหน้า

ในปี 2555 บริษัทได้ขยายขอบเขตการทำธุรกิจนายหน้าซื้อขายสินค้าเกษตรล่วงหน้าเพิ่มดังต่อไปนี้

1 บริษัทได้รับอนุญาตจากสำนักงานคณะกรรมการ ก.ล.ต.
ให้ประกอบธุรกิจการซื้อขายสินค้าเกษตรล่วงหน้า ประเภทนายหน้าซื้อขายล่วงหน้าและผู้ค้าล่วงหน้า
เมื่อวันที่ 10 ตุลาคม 2555 ตามพระราชบัญญัติสัญญาซื้อขายล่วงหน้า พ.ศ. 2546

2. บริษัทได้รับอนุญาตจากสำนักงานคณะกรรมการกำกับการซื้อขายสินค้าเกษตรล่วงหน้า
ให้ประกอบธุรกิจซื้อขายสินค้าเกษตรล่วงหน้า ประเภทนายหน้าซื้อขายล่วงหน้าและผู้ค้าล่วงหน้า
เมื่อวันที่ 23 กุมภาพันธ์ 2555 ตามพระราชบัญญัติการซื้อขายสินค้าเกษตรล่วงหน้า พ.ศ. 2542

3. บริษัทได้รับอนุญาตจากตลาดสินค้าเกษตรล่วงหน้าแห่งประเทศไทย
ให้ดำเนินกิจการซื้อขายล่วงหน้าและเชื่อมต่ออุปกรณ์คอมพิวเตอร์กับระบบการซื้อขายของตลาดได้
เมื่อวันที่ 29 ตุลาคม 2555

บริษัทได้เตรียมความพร้อมในเรื่องระบบงานและระบบซื้อขายสินค้าเกษตรล่วงหน้า
รวมถึงมีการนำเสนอบทวิเคราะห์
และให้การอบรมเพื่อเสริมความรู้ที่จะเป็นประโยชน์ต่อการตัดสินใจของผู้ลงทุน
บริษัทได้เปิดให้บริการซื้อขาย สินค้าเกษตรล่วงหน้าทุกชนิด ในวันที่ 4 กุมภาพันธ์ 2556

3. ธุรกิจการค้าหลักทรัพย์

ฝ่ายบริหารสินทรัพย์และฝ่ายตลาดทุน ได้ดำเนินธุรกิจด้านการค้าหลักทรัพย์ โดยการคัดเลือก
ตั๋วแลกเงิน หุ้นกู้ทั้งในตลาดแรกและตลาดรอง เสนอขายให้กับลูกค้าผู้สนใจลงทุนในตราสารหนี้
ซึ่งเป็นอีกทางเลือกหนึ่งของการลงทุนที่ ให้ผลตอบแทนดี
ธุรกิจดังกล่าวได้ขยายตัวเพิ่มขึ้นเป็นลำดับนับตั้งแต่ปี 2552 ที่บริษัทได้เริ่มธุรกิจนี้
บริษัทได้รับรางวัลผู้ประกอบการตราสารหนี้ยอดเยี่ยมประจำปี 2554 รางวัล Best Bond
Securities Firm ซึ่งมอบให้แก่บริษัทหลักทรัพย์ที่มีความโดดเด่นในตลาดตราสารหนี้
ทั้งในตลาดแรกและตลาดรอง ตลอดจนความร่วมมือในการพัฒนาตลาดตราสารหนี้ในทุกด้าน

4. ธุรกิจวาณิชธนกิจ

บริษัทเป็นหนึ่งในผู้นำในการให้บริการงานด้านวาณิชธนกิจ
โดยทีมงานที่มีความเชี่ยวชาญและประสบการณ์ในสายงาน เพื่อให้บริการที่มีคุณภาพอย่างต่อเนื่อง
ทำให้บริษัทเป็นที่ยอมรับและได้รับความไว้วางใจจากลูกค้าทั้งองค์กรของรัฐและบริษัทเอกชน
รวมถึงการได้รับรางวัลสำคัญๆหลายรายการจากหน่วยงานภายนอกซึ่งถือเป็นเครื่องยืนยันคุณภาพของงานบริการวาณิชธนกิจของบริษัทได้เป็นอย่างดี

ในปี 2551 บริษัทได้จัดตั้ง บริษัท ที่ปรึกษา เอเซีย พลัส จำกัด (ที่ปรึกษา เอเซีย พลัส)
ด้วยการเข้าไปถือหุ้น 100% ทั้งบริษัทและที่ปรึกษา เอเซีย พลัส
เป็นบริษัทที่ได้รับความเห็นชอบเป็นที่ปรึกษาทางการเงินจากสำนักงานคณะกรรมการกำกับหลักทรัพย์และตลาดหลักทรัพย์
ทำให้การประกอบธุรกิจการเป็นที่ปรึกษาทางการเงิน (Financial Advisory Service)
สามารถทำได้ทั้งสองบริษัท โดยงานที่ปรึกษาทางการเงินหลักจะดำเนินการภายใต้ ที่ปรึกษา เอเซีย
พลัส ในขณะที่บริษัทเองยังคงให้บริการธุรกิจการจัดจำหน่ายหลักทรัพย์ (Underwriting
Service) เช่นเดิม

  4.1 การเป็นที่ปรึกษาทางการเงิน (Financial Advisory Service)

ดำเนินการโดยบริษัทและที่ปรึกษา เอเซีย พลัส

การให้บริการงานที่ปรึกษาทางการเงินครอบคลุมด้านต่างๆ แก่บริษัททั่วไป
บริษัทจดทะเบียนในตลาดหลักทรัพย์แห่งประเทศไทย รวมถึงหน่วยงานราชการและรัฐวิสาหกิจ
โดยมุ่งเน้นการให้บริการโดยทีมงานที่มีความรู้และประสบการณ์ทางด้านการให้คำปรึกษาทางการเงินและได้รับใบอนุญาตจากสำนักงานคณะกรรมการกำกับหลักทรัพย์และตลาดหลักทรัพย์
งานที่บริษัทให้บริการอยู่สามารถจำแนกได้พอสังเขป ดังนี้

1. การออกและเสนอขายหลักทรัพย์

1.  ให้บริการเป็นที่ปรึกษาทางการเงินในการออกและเสนอขายหลักทรัพย์ต่อประชาชนทั่วไปครั้งแรก

(Initial Public Offering : IPO)

2.  นำหลักทรัพย์ของบริษัทเข้าจดทะเบียนในตลาดหลักทรัพย์แห่งประเทศ (SET)
    หรือตลาดหลักทรัพย์

  เอ็ม เอ ไอ (MAI)

  1.3 ให้บริการเป็นที่ปรึกษาทางการเงินในการระดมทุนเสนอขายต่อนักลงทุนเฉพาะเจาะจง
  (Private Placement) และเสนอขายต่อประชาชนทั่วไป (Public Offering)
  ผ่านการเสนอขายหลักทรัพย์ประเภทต่างๆ
  โดยคำนึงถึงโครงสร้างทางการเงินที่เหมาะสมเพื่อประโยชน์สูงสุดของบริษัทผู้ออกและเสนอขายหลักทรัพย์
  เช่น

  • ตราสารประเภททุน : หุ้นสามัญ หุ้นบุริมสิทธิ

  • ตราสารประเภทหนี้ : หุ้นกู้ หุ้นกู้ด้อยสิทธิ

  • ตราสารประเภทกึ่งหนี้กึ่งทุน : หุ้นกู้แปลงสภาพ ใบสำคัญแสดงสิทธิในการซื้อหุ้นสามัญ เป็นต้น

2. การควบรวมกิจการและการซื้อขายกิจการ (Mergers and Acquisitions)

  2.1
  ให้บริการเป็นที่ปรึกษาทางการเงินในการศึกษาแสวงหาโอกาสการลงทุนในหลักทรัพย์ของบริษัทอื่นที่น่าสนใจและเป็นประโยชน์ต่อกิจการ

  2.2 ให้บริการเป็นที่ปรึกษาทางการเงินในการเข้าครอบงำกิจการแบบซื้อกิจการ (take over)
  และการควบรวมกิจการ (Mergers)

  2.3 ให้บริการเป็นที่ปรึกษาทางการเงินในการจัดทำคำเสนอซื้อหลักทรัพย์ (Tender Offer)
  และให้บริการเป็นตัวแทนรับซื้อหลักทรัพย์ (Tender Agent) ในการเข้าถือหลักทรัพย์
  เพื่อครอบงำกิจการตามระเบียบประกาศของสำนักงานคณะกรรมการกำกับหลักทรัพย์และตลาดหลักทรัพย์

  2.4 ให้บริการเป็นที่ปรึกษาทางการเงินในการเลือกพันธมิตรร่วมทุนที่เหมาะสม (joint
  venture)
  รวมถึงการให้คำแนะนำเชิงกลยุทธ์และเป็นที่ปรึกษาในการต่อรองเจรจาร่วมทุนและการให้บริการเป็นที่ปรึกษาทางการเงินในการประเมินมูลค่ากิจการเพื่อการลงทุนและ/หรือเพื่อการร่วมทุน

3. ที่ปรึกษาทางการเงินอิสระ (Independent Financial Advisor Service)

  3.1 ให้ความเห็นอย่างเป็นอิสระต่อการเข้าทำรายการของบริษัทประเภทต่างๆ
  ตามประกาศตลาดหลักทรัพย์แห่งประเทศไทยกำหนด เช่น

  • รายการประเภทได้มาและจำหน่ายไปซึ่งทรัพย์สิน

  • รายการประเภทที่เกี่ยวโยงกัน

  3.2 ให้ความเห็นอย่างเป็นอิสระต่อการเข้าทำรายการของบริษัทประเภทต่างๆ
  ตามประกาศสำนักงานคณะกรรมการกำกับหลักทรัพย์และตลาดหลักทรัพย์กำหนด เช่น

  • การให้ความเห็นต่อคำเสนอซื้อหลักทรัพย์ (Tender Offer)

  • การให้ความเห็นต่อการขอยกเว้นไม่ทำคำเสนอซื้อหลักทรัพย์ (Whitewash) เป็นต้น

4. การปรับโครงสร้างหนี้และฟื้นฟูกิจการ

  4.1 ให้บริการเป็นที่ปรึกษาทางการเงินในการศึกษาหาแนวทางการปรับโครงสร้างหนี้ที่เหมาะสม
  และจัดทำแผนปรับโครงสร้างและแผนฟื้นฟูกิจการ

  4.2
  ให้บริการเป็นที่ปรึกษาทางการเงินร่วมกับบริษัทจดทะเบียนในการจัดทำแผนฟื้นฟูกิจการเพื่อดำรงสถานะการจดทะเบียน

5. ที่ปรึกษาทางการเงินทั่วไป

  5.1 ให้บริการเป็นที่ปรึกษาทางการเงินในงานแปรรูปรัฐวิสาหกิจ (Privatization)

  5.2 ให้บริการเป็นที่ปรึกษาทางการเงินในการประเมินมูลค่ากิจการ มูลค่าหุ้น (Business /
  Share Valuation)

  5.3
  ให้บริการเป็นที่ปรึกษาทางการเงินในการวิเคราะห์และประเมินความเป็นไปได้ของโครงการ
  (Feasibility Study) เป็นต้น

  5.4
  ให้บริการเป็นที่ปรึกษาทางการเงินในการศึกษาและเสนอแนวทางการปรับโครงสร้างกลุ่มบริษัท
  เพื่อให้ภาพของกลุ่มเกิดความชัดเจนมากขึ้นในเชิงการบริหารจัดการ
  และเพื่อความชัดเจนในมุมมองของนักลงทุน

  4.2 การจัดจำหน่ายหลักทรัพย์ (Underwriting Service)

ดำเนินการโดยบริษัท

บริษัทมีนโยบายในการเป็นผู้จัดจำหน่ายและรับประกันการจำหน่ายทั้งหลักทรัพย์ประเภทหนี้
และประเภททุน โดยเป็นธุรกิจที่ต่อเนื่องจากการเป็นที่ปรึกษาทางการเงิน
และการเข้าไปร่วมกับสถาบันการเงิน หรือบริษัทเงินทุนหลักทรัพย์อื่นในการจัดจำหน่ายหลักทรัพย์
ซึ่งมีทั้งที่บริษัทเป็นผู้จัดการการจัดจำหน่ายและรับประกันการจำหน่าย (Lead Underwriter)
ผู้ร่วมจัดจำหน่ายและรับประกันการจำหน่าย (Sub-Underwriter)
นอกจากนี้บริษัทยังเป็นตัวแทนในการจัดจำหน่ายหลักทรัพย์ประเภทตราสารหนี้อีกด้วย

ลักษณะของงานที่ปรึกษาทางการเงินและผลงานที่ผ่านมาในปี 2555

ปี 2555 เป็นปีที่เศรษฐกิจไทยฟื้นตัวขึ้นจากปีก่อนหน้า
โดยสำนักงานคณะกรรมการพัฒนาการเศรษฐกิจและสังคมแห่งชาติคาดการณ์ว่าทั้งปี 2555
เศรษฐกิจไทยจะขยายตัวไม่ต่ำกว่าร้อยละ 5.5 เมื่อเทียบกับปี 2554 ซึ่งขยายตัวเพียงร้อยละ 0.1
ซึ่งการขยายตัวของเศรษฐกิจไทยในปี 2555 นั้น
เป็นผลมาจากการฟื้นตัวจากภาวะซบเซาของเศรษฐกิจโลกและฐานที่ต่ำในปี 2554
ซึ่งได้รับผลกระทบอย่างหนักจากอุทกภัยน้ำท่วมภายในประเทศ วิกฤตหนี้สาธารณะของสหภาพ ยุโรป
รวมถึงเหตุภัยพิบัติที่เกิดขึ้นกับประเทศญี่ปุ่นในเดือนมีนาคม 2554 ในขณะที่แม้ในปี 2555
เศรษฐกิจของสหภาพ ยุโรปยังคงอยู่ในภาวะหดตัว และเศรษฐกิจจีนในไตรมาสที่ 3 ของปี 2555
ขยายตัวต่ำที่สุดในรอบ 13 ไตรมาส
แต่เศรษฐกิจของสหรัฐอเมริกาและญี่ปุ่นก็ส่งสัญญาณการฟื้นตัวที่ชัดเจนขึ้น

ดัชนีตลาดหลักทรัพย์แห่งประเทศไทย ณ สิ้นปี 2555 ปิดที่ 1,391.93 จุด ปรับเพิ่มขึ้นถึงร้อยละ
35.76 จากสิ้นปี 2554 ในปี 2555 มีบริษัทที่เข้าจดทะเบียนและระดมทุนจากตลาดหลักทรัพย์ฯ
(ไม่รวมกองทุนอสังหาริมทรัพย์ฯ) ทั้งหมด 18 บริษัท เพิ่มขึ้นจาก 10 บริษัทในปี 2554
โดยแบ่งเป็น 8 บริษัทซึ่งเข้าจดทะเบียนในตลาดหลักทรัพย์แห่งประเทศไทย และ 10 บริษัท
ในตลาดหลักทรัพย์ เอ็ม เอ ไอ โดยมีมูลค่าการระดมทุนทั้งสิ้น 19,664 ล้านบาท
ซึ่งสูงขึ้นอย่างมากจากมูลค่าการระดมทุนของบริษัทที่เข้าจดทะเบียนในปี 2554
ซึ่งมีมูลค่าการระดมทุน 4,954 ล้านบาท ทั้งนี้ในปี 2555 บริษัทและบริษัทที่ปรึกษา เอเซียพลัส
เป็นผู้จัดจำหน่ายและรับประกันการจัดจำหน่ายและเป็นที่ปรึกษาทางการเงินของบริษัทที่เข้าจดทะเบียนจำนวน
2 บริษัท ได้แก่บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) (“JMT”) และบริษัท
ที เอส ฟลาวมิลล์ จำกัด (มหาชน) (“TMILL”) โดยมีมูลค่าการระดมทุนรวมทั้งสิ้น 563.50
ล้านบาท นอกจากนี้ บริษัทและบริษัท ที่ปรึกษา เอเซีย พลัส
ยังเป็นผู้จัดจำหน่ายและรับประกันการจัดจำหน่ายและเป็นที่ปรึกษาทางการเงินของบริษัท เจ มาร์ท
จำกัด (มหาชน) (“JMART”) ในการออกหุ้นสามัญเพิ่มทุนและเสนอขายแก่ประชาชน
โดยระดมทุนได้ 315 ล้านบาท

เนื่องจากในปี 2555 ดัชนีตลาดหลักทรัพย์แห่งประเทศไทยปรับเพิ่มขึ้นมาก เป็นผลให้งาน IPO
มีจำนวนเพิ่มมากขึ้น บริษัทที่ปรึกษา เอเซียพลัส ได้รับงาน IPO เป็นส่วนมากต่อเนื่องถึงปี 2556
ประกอบกับตลาดหลักทรัพย์แห่งประเทศไทยได้เปลี่ยนแปลงข้อกำหนดเกี่ยวกับการเข้าจดทะเบียนในตลาดหลักทรัพย์ฯ
ของผู้ประกอบธุรกิจโดยการถือหุ้น (Holding Company)
ดังในข้อบังคับตลาดหลักทรัพย์แห่งประเทศไทย เรื่อง
การรับหุ้นสามัญหรือหุ้นบุริมสิทธิเป็นหลักทรัพย์จดทะเบียน (ฉบับที่ 19) พ.ศ. 2555
ซึ่งเปิดโอกาสให้บริษัทที่ประกอบธุรกิจโดยการถือหุ้นของบริษัทที่ดำเนินธุรกิจในต่างประเทศสามารถเข้าจดทะเบียนในตลาดหลักทรัพย์ของประเทศไทยได้
ซึ่งในปี 2556 นี้ งาน IPO ของบริษัทที่ปรึกษา เอเซีย พลัส
จะมีความต่อเนื่องและคาดว่าจะสามารถนำบริษัทเข้าจดทะเบียนในตลาดหลักทรัพย์แห่งประเทศไทยได้
อย่างน้อย 4 ราย และเป็นงาน PO อีกจำนวน 2 ราย

นอกจากงาน IPO แล้ว บริษัทที่ปรึกษา เอเชีย พลัส ยังได้ให้บริการที่ปรึกษาทางการเงินด้านอื่น ๆ
อาทิเช่น การปรับโครงสร้างหนี้ซึ่งเป็นงานที่สร้างรายได้ให้แก่กิจการอย่างต่อเนื่อง
การประเมินมูลค่ากิจการและการเป็นที่ปรึกษาทางการเงินทั่วไป

ในปี 2555 บริษัทและบริษัทที่ปรึกษา เอเซีย พลัส มีรายได้ค่าธรรมเนียมจากธุรกิจวาณิชธนกิจ
ซึ่งประกอบด้วยค่าธรรมเนียมที่ปรึกษาทางการเงินและค่าธรรมเนียมจากการจัดจำหน่ายหลักทรัพย์
จำนวนรวม 82.35 ล้านบาท

5. ธุรกิจการลงทุน

บริษัทมีนโยบายลงทุนในตราสารทุน (หลักทรัพย์จดทะเบียนในตลาดหลักทรัพย์) ตราสารหนี้ หุ้นกู้
ตราสารอนุพันธ์ หน่วยลงทุน ตราสารที่มีหลักทรัพย์อ้างอิงในต่างประเทศ
บริษัทหวังผลตอบแทนในรูปของกำไรจากการซื้อขายหลักทรัพย์ เงินปันผล และดอกเบี้ยรับ ทั้งนี้
บริษัทไม่มีนโยบายกำหนดสัดส่วนการลงทุนในหลักทรัพย์เป็นระยะสั้นและระยะยาวที่แน่นอน
ขึ้นอยู่กับความเหมาะสม ผลตอบแทน และสภาพคล่อง เป็นสำคัญ

นอกจากนี้ ในปลายปี 2555 บริษัทได้จัดตั้งหน่วยงานใหม่ คือ สายงานกิจการร่วมลงทุน (Private
Equity Division) ขึ้น
เพื่อขยายธุรกิจการลงทุนในกิจการนอกตลาดหลักทรัพย์ที่มีโอกาสที่จะเข้าซื้อขายในตลาดหลักทรัพย์ได้ในอนาคต
หรือเป็นเงินลงทุนระยะยาวที่ให้ผลตอบแทนดี มีจุดเด่นในการดำเนินธุรกิจ
อยู่ในอุตสาหกรรมที่มีศักยภาพ และมีแนวโน้มการเติบโตอย่างต่อเนื่อง ทั้งนี้
เพื่อให้การลงทุนของบริษัทครอบคลุมทั้งการลงทุนระยะสั้น ระยะกลาง และระยะยาว
ซึ่งการลงทุนในลักษณะนี้โดยทั่วไปจะเริ่มสร้างผลตอบแทนในปีที่ 3 เป็นต้นไป

6. ธุรกิจการบริหารสินทรัพย์ของลูกค้าและการบริหารกองทุนส่วนบุคคล

ความผันผวนทั้งทางด้านเศรษฐกิจ การเงิน และ การเมือง รวมทั้งชีวิตที่เร่งรีบ การงานที่รัดตัว
ทำให้ธุรกิจการบริหารสินทรัพย์ได้รับความสนใจจากนักลงทุนเพิ่มมากขึ้นเป็นลำดับ
ดังจะเห็นได้จากปริมาณทรัพย์สินที่บริษัทบริหารอยู่ ณ วันที่ 31 ธันวาคม 2555 มีจำนวน
38,047.29 ล้านบาท เพิ่มขึ้น 6,817.98 ล้านบาท จาก ณ วันที่ 31 ธันวาคม 2554 ที่มีจำนวน
31,229.31 ล้านบาท หรือเพิ่มขึ้นร้อยละ 21.83

ผลิตภัณฑ์หลักที่เจ้าหน้าที่การตลาดนำเสนอลูกค้า ได้แก่

-   กองทุนรวมประเภทต่างๆ ที่ออกโดยบริษัทหลักทรัพย์จัดการกองทุนรวม
    ที่บริษัทเป็นตัวแทนมากถึง 18 แห่ง โดยบริษัทจะติดตามผลการดำเนินงานของกองทุนต่างๆ
    ในแต่ละประเภทการลงทุน
    เพื่อทำการเปรียบเทียบและนำเสนอให้ลูกค้าพิจารณาเลือกลงทุนได้อย่างเหมาะสม

-   ตราสารหนี้ในตลาดแรก และตลาดรอง ทั้งตราสารระยะสั้นและระยะยาว ได้แก่ ตั๋วแลกเงิน
    และหุ้นกู้ ยังคงได้รับความสนใจจากลูกค้าอย่างต่อเนื่องทั้งจากลูกค้ารายบุคคล
    และลูกค้าสถาบัน เนื่องจากให้ผลตอบแทนเป็นที่น่าพอใจ
    รวมทั้งบริษัทยังให้ความสำคัญในการคัดสรรผลิตภัณฑ์ที่มีคุณภาพเพื่อให้ลูกค้ามีความมั่นใจ
    และสบายใจในการลงทุน

-   การจัดการกองทุนส่วนบุคคล (Private Fund)
    บริษัทได้จัดตั้งธุรกิจการจัดการกองทุนส่วนบุคคลขึ้นเมื่อปี 2554
    ปัจจุบันมูลค่ากองทุนที่บริษัทบริหารอยู่ มีจำนวน 580 ล้านบาท
    ธุรกิจนี้ได้รับความสนใจจากนักลงทุนกลุ่มที่ไม่มีเวลามากพอในการติดตามความเคลื่อนไหวของตลาดฯ
    ด้วยตนเอง จึงต้องการมืออาชีพที่จะให้บริการในการดูแลบริหารเงินลงทุนแทน
    ซึ่งผลตอบแทนที่กองทุนส่วนบุคคลที่บริษัทเป็นผู้บริหารในปี 2555 นั้น ได้รับสูงถึง ร้อยละ
    48.50 ในขณะ ที่ผลตอบแทนของตลาดฯ อยู่ที่ร้อยละ 35.76
    ทั้งนี้เป็นผลจากการคัดเลือกลงทุนในหลักทรัพย์ที่มีปัจจัยพื้นฐานดี
    โดยได้รับข้อมูลสนับสนุนจากผลงานการวิจัยของทีมวิจัยของบริษัทที่ได้รับรางวัลมากมาย
    การบริหารกองทุนส่วนบุคคลนั้น บริษัทได้ยึดนโยบาย วัตถุประสงค์ ตามความต้องการของลูกค้า
    และตามความเสี่ยงที่เหมาะสมกับลูกค้าเป็นสำคัญ

สำหรับในปี 2556 บริษัทยังคงยึดนโยบายการนำเสนอบริการที่หลากหลายรูปแบบ
เพื่อเป็นทางเลือกให้นักลงทุนเช่นเดิม รวมทั้งจะเน้นขยายฐานธุรกิจการจัดการกองทุนส่วนบุคคล
เพื่อให้บริการกับลูกค้าที่มองหามืออาชีพเป็นผู้ช่วย ในการลงทุนต่อไป

7. ธุรกิจอนุพันธ์

บริษัทได้จัดตั้ง “ฝ่ายตราสารอนุพันธ์” โดยเริ่มดำเนินการเต็มรูปแบบในช่วงปลายเดือนธันวาคม
2552 ซึ่งให้บริการธุรกิจอนุพันธ์ครอบคลุมตราสารอนุพันธ์ทั้งในและนอกตลาดหลักทรัพย์
อีกทั้งธุรกิจอื่นๆ ที่เกี่ยวข้อง ได้แก่

7.1 ใบสำคัญแสดงสิทธิอนุพันธ์

บริษัทได้ออกใบสำคัญแสดงสิทธิอนุพันธ์ (Derivative Warrants : DW) ในตลาดหลักทรัพย์ฯ
ในต้นปี 2553 บริษัทเป็นผู้นำในการออกและเสนอขายใบสำคัญแสดงสิทธิอนุพันธ์
โดยจดทะเบียนเป็นผู้ออกและเสนอขายใบสำคัญแสดงสิทธิอนุพันธ์เป็นรายที่ 2 ของประเทศไทย
มีการออกและเสนอขายใบสำคัญแสดงสิทธิอนุพันธ์อย่างต่อเนื่อง ผ่านระบบ Direct Listing
และมีการเติบโตมาโดยตลอด ดังนี้

ปี 2553 สิ้นสุดวันที่ 31 ธันวาคม 2553
บริษัทได้ออกและเสนอขายใบสำคัญแสดงสิทธิอนุพันธ์รวมทั้งสิ้น จำนวน 6 รุ่น
โดยเป็นใบสำคัญแสดงสิทธิอนุพันธ์ประเภทสิทธิในการซื้อทั้งสิ้น

ปี 2554 สิ้นสุดวันที่ 31 ธันวาคม 2554
บริษัทได้ออกและเสนอขายใบสำคัญแสดงสิทธิอนุพันธ์รวมทั้งสิ้นจำนวน 52 รุ่น แบ่งเป็น
ใบสำคัญแสดงสิทธิอนุพันธ์ประเภทสิทธิในการซื้อจำนวน 47 รุ่น และประเภทสิทธิในการขาย 5 รุ่น

ปี 2555 สิ้นสุดวันที่ 31 ธันวาคม 2555
บริษัทได้ออกและเสนอขายใบสำคัญแสดงสิทธิอนุพันธ์รวมทั้งสิ้นจำนวน 102 รุ่น แบ่งเป็น
ใบสำคัญแสดงสิทธิอนุพันธ์ประเภทสิทธิในการซื้อจำนวน 65 รุ่น และประเภทสิทธิในการขาย 37 รุ่น

เนื่องจากธุรกิจใบสำคัญแสดงสิทธิอนุพันธ์มีการแข่งขันเพิ่มมากขึ้นในปี 2555
ทำให้ปัจจุบันมีจำนวนผู้ออกใบสำคัญแสดงสิทธิอนุพันธ์หลายรายด้วยกัน โดยในปี 2555
บริษัทมีส่วนแบ่งตลาด คำนวณจากจำนวนรุ่นที่ออกและเสนอขายทั้งสิ้น ร้อยละ 16.94
จากใบสำคัญแสดงสิทธิอนุพันธ์ทั้งสิ้น 602 รุ่น โดยผู้ออก 9 ราย
ซึ่งใบสำคัญแสดงสิทธิอนุพันธ์ที่บริษัทออกและเสนอขายนั้น ได้รับการตอบรับจากนักลงทุนเป็นอย่างดี

บริษัทได้มีการพัฒนาระบบการดูแลสภาพคล่อง (Market Maker Program Trading)
เพื่อเพิ่มประสิทธิภาพการบริหารความเสี่ยง
และการดูแลสภาพคล่องของใบสำคัญแสดงสิทธิอนุพันธ์ที่ออกและเสนอขายให้ดียิ่งขึ้น
อีกทั้งตอบสนองความต้องการของนักลงทุนได้มากขึ้น นอกจากนี้ บริษัทได้พัฒนาเว็บไซต์
www.aspwarrant.com ให้เป็นศูนย์กลางข้อมูลใบสำคัญแสดงสิทธิอนุพันธ์ของนักลงทุน
โดยมีข้อมูลการลงทุนทั้งในส่วนของความรู้ความเข้าใจเกี่ยวกับพื้นฐานใบสำคัญแสดงสิทธิอนุพันธ์
หนังสือชี้ชวน พื้นฐานการลงทุน เทคนิคกลยุทธ์ รวมทั้งข้อมูลงานวิจัยที่เกี่ยวข้อง
ที่ได้รวบรวมมาไว้ในเว็บไซต์เดียวกัน ให้นักลงทุนได้เข้ามาใช้บริการ
ทั้งใบสำคัญแสดงสิทธิอนุพันธ์ที่ออกโดยบริษัทและผู้ออกรายอื่นๆ เท่าที่จะสามารถรวบรวมข้อมูลมาได้

ยิ่งไปกว่านั้น
บริษัทยังมีการอำนวยความสะดวกแก่นักลงทุนที่ต้องการลงทุนในใบสำคัญแสดงสิทธิอนุพันธ์ผ่านโปรแกรมที่มีชื่อว่า
ASP Insight ซึ่งเป็นโปรแกรมแสดงราคา Real Time
ของใบสำคัญแสดงสิทธิอนุพันธ์ที่ยังไม่หมดอายุ เปรียบเทียบกับราคาหุ้นอ้างอิงที่เปลี่ยนแปลงไป
เป็นโปรแกรมที่รองรับเบราเซอร์ ทั้ง Safari Firefox และ Chrome
และสามารถดาวน์โหลดได้จาก App Store
ทำให้ผู้ลงทุนสามารถเข้าถึงการซื้อขายใบสำคัญแสดงสิทธิอนุพันธ์ได้ง่ายขึ้น
และมีเครื่องมือช่วยในการตัดสินใจซื้อขายใบสำคัญแสดงสิทธิอนุพันธ์

นอกจากนี้
บริษัทยังได้จัดอบรมและสัมมนาให้ความรู้เกี่ยวกับใบสำคัญแสดงสิทธิอนุพันธ์แก่ผู้ลงทุนและเจ้าหน้าที่การตลาดของบริษัทอย่างต่อเนื่อง
ทั้งที่จัดขึ้นที่สำนักงานใหญ่ของบริษัท และสำนักงานสาขาของบริษัทที่ตั้งอยู่ในกรุงเทพมหานคร
และจังหวัดอื่นๆ

ในปี 2556 ภาพรวมการแข่งขันในใบสำคัญแสดงสิทธิอนุพันธ์มีแนวโน้มเพิ่มสูงขึ้น
ทั้งในด้านจำนวนผู้ออกใบสำคัญแสดงสิทธิอนุพันธ์และจำนวนใบสำคัญแสดงสิทธิอนุพันธ์ที่จะออกและเสนอขาย
ประกอบกับ
หน่วยงานทางการที่เกี่ยวข้องอาจทำการอนุญาตให้มีการออกและเสนอขายใบสำคัญแสดงสิทธิอนุพันธ์อ้างอิงหลักทรัพย์อื่นๆ
เช่น ดัชนีของตลาดหลักทรัพย์ หุ้นสามัญในดัชนี SET100 ที่มีมูลค่าตลาดมากกว่า 10,000 ล้านบาท
และ กองทุนอิควิตี้ ETF
บริษัทจึงมีแผนที่จะทำการตลาดและประชาสัมพันธ์ใบสำคัญแสดงสิทธิอนุพันธ์แก่ผู้ ลงทุนเพิ่มมากขึ้น
เพื่อขยายฐานลูกค้าและเพิ่มช่องทางรายได้ให้กับบริษัท
โดยบริษัทจะพัฒนาการให้บริการด้านการลงทุนใบสำคัญแสดงสิทธิอนุพันธ์อย่างต่อเนื่องทั้งในรูปของการพัฒนาระบบการดูแลสภาพคล่อง
(Market Maker Program Trading) การพัฒนาเว็บไซต์
และรวมถึงการจัดกิจกรรมสัมมนาต่างๆ
เพื่อให้ผู้ลงทุนและเจ้าหน้าที่การตลาดได้มีความรู้ความเข้าใจในเชิงลึกเพิ่มเติม

7.2 หุ้นกู้อนุพันธ์

ในปี 2555 บริษัทได้มุ่งเน้นในการพัฒนาเครื่องมือทางการเงินใหม่ๆ ให้กับผู้ลงทุน
เพื่อเพิ่มทางเลือกในการลงทุนแก่ผู้ลงทุนในสภาวะตลาดต่างๆ
และเพื่อพัฒนาตลาดตราสารอนุพันธ์ในประเทศไทยให้มีความเป็นสากลทัดเทียมตลาดภูมิภาค
บริษัทจึงได้วางแผนและเริ่มดำเนินการเสนอขายหุ้นกู้อนุพันธ์ (Structured Notes : SN)
เป็นครั้งแรก ซึ่งจุดเด่นของ Structured Notes คือ
การผสมผสานระหว่างตราสารอนุพันธ์นอกตลาดกับตราสารหนี้เข้าไว้ด้วยกัน
จึงทำให้ผู้ลงทุนมีโอกาสได้รับผลตอบแทนที่สูงกว่าอัตราดอกเบี้ยเงินฝากทั่วไป

ภายหลังจากได้รับอนุญาตจากสำนักงานคณะกรรมการ ก.ล.ต. บริษัทจึงได้เริ่มเสนอขาย
Structured Notes ประเภท Equity-Linked Notes (ELN) แก่ผู้ลงทุน
โดยเป็นหุ้นกู้อนุพันธ์ระยะสั้นที่ออกใหม่ในวงจำกัดต่อผู้ลงทุนสถาบันหรือผู้ลงทุนรายใหญ่
โดยมีอายุไม่เกิน 270 วัน นับจากวันออกหุ้นกู้อนุพันธ์ ภายใต้ชื่อ “โครงการหุ้นกู้อนุพันธ์ระยะสั้น
ครั้งที่ 1/2555 ของบริษัทหลักทรัพย์ เอเซีย พลัส จำกัด (มหาชน)
มูลค่าวงเงินคงค้างรวมทั้งสิ้นไม่เกิน 1,000 ล้านบาท”
ซึ่งมีหลักทรัพย์อ้างอิงหรือดัชนีอ้างอิงหลากหลาย ได้แก่

1. หุ้นที่เป็นองค์ประกอบของดัชนีหลักทรัพย์ SET50

2. ดัชนีหลักทรัพย์ SET50

3. หน่วยลงทุนของกองทุนรวม ETF ที่อ้างอิงกับหลักทรัพย์ (Exchange Traded Fund)
ที่จดทะเบียนและซื้อขายในตลาดหลักทรัพย์แห่งประเทศไทย

ตัวอย่างของ ELN ที่บริษัทได้นำเสนอแก่ผู้ลงทุน คือ หุ้นกู้อนุพันธ์ “ELN-ASP#1(-P)”
ซึ่งผู้ลงทุนจะมีสถานะคล้ายกับทำการ Short put options
โดยอาจได้รับผลตอบแทนและชำระคืนเงินต้นทั้งหมดหรือบางส่วนขึ้นอยู่กับตราสารอนุพันธ์ที่อ้างอิงราคาหุ้น
นอกจากนี้ ลักษณะเด่นที่สำคัญของ “ELN-ASP#1(-P)” คือ ผู้ลงทุนมีโอกาสได้รับผลตอบแทน หรือ
Premium หากราคาหุ้นอ้างอิงปรับตัวสูงกว่าราคาใช้สิทธิที่ได้กำหนดไว้ล่วงหน้า
แต่หากราคาหุ้นอ้างอิงปรับตัวต่ำกว่าหรือเท่ากับราคาใช้สิทธิ ผู้ลงทุนอาจจะเกิด กำไร/ขาดทุน
จากการลงทุน

ทั้งนี้ ในปี 2556 บริษัทจะยังคงมุ่งเน้นพัฒนา Structured Notes
ประเภทใหม่ที่หลากหลายมากยิ่งขึ้น
อีกทั้งยังสามารถตอบสนองความต้องการของผู้ลงทุนที่อาจเกิดขึ้นได้ในอนาคต

7.3 กองทุนอีทีเอฟ

ในปี 2555 ตลาดสัญญาซื้อขายล่วงหน้า (ประเทศไทย) จำกัด (มหาชน) หรือ TFEX
ได้เปิดซื้อขายสัญญาซื้อขายล่วงหน้าอ้างอิงดัชนีหมวดธุรกิจ หรือ Sector Futures
อย่างเป็นทางการ บริษัทจึงได้ร่วมกับบริษัทหลักทรัพย์จัดการกองทุน กรุงไทย จำกัด (มหาชน)
จัดตั้งกองทุนอีทีเอฟ (Exchange Traded Fund : ETF) กองแรกของประเทศไทย
อ้างอิงดัชนีหมวดธุรกิจธนาคาร หรือ SETBANK Index ในชื่อกองทุนเปิด KTAM SET Banking
ETF Tracker หรือ EBANK
เพื่อให้ผู้ลงทุนทั้งประเภทบุคคลธรรมดาและสถาบันใช้ในการกระจายความเสี่ยงและสร้างกลยุทธ์
Arbitrage เพื่อสร้างผลตอบแทนอย่างครบวงจร

บริษัทได้จัดเตรียมระบบสำหรับดูแลสภาพคล่องของกองทุน ETF
เพื่อทำหน้าที่ในฐานะผู้ดูแลสภาพคล่อง (Market Maker : MM) ในการเสริมสภาพคล่องให้
EBANK ที่ซื้อขายในตลาดหลักทรัพย์ฯ และผู้ร่วมค้าหน่วย ลงทุน (Participating Dealer :
PD) ในการเพิ่มหรือไถ่ถอน EBANK ในตลาดแรก โดย EBANK เริ่มเสนอขายแก่
ผู้ลงทุนเป็นครั้งแรกในระหว่างวันที่ 1-9 พฤศจิกายน 2555 และมีขนาดของกองทุน (Asset
Under Management : AUM) อยู่ที่ 616 ล้านบาท

  ทั้งนี้ ในปี 2556 บริษัทมีเป้าหมายที่จะจัดตั้ง ETF อ้างอิงดัชนีหมวดธุรกิจอื่นๆอีก 4 กอง ได้แก่

1.  ดัชนีหมวดพลังงานและสาธารณูปโภค (Energy)

2.  ดัชนีหมวดอาหารและเครื่องดื่ม (Food)

3.  ดัชนีหมวดเทคโนโลยีสารสนเทศและการสื่อสาร (ICT)

4.  ดัชนีหมวดพาณิชย์ (Commerce)

บริษัทเชื่อมั่นว่าจะสามารถดำเนินการได้ตามเป้าหมายที่วางไว้
เนื่องจากมั่นใจในศักยภาพของบุคลากรและระบบงานอันมีประสิทธิภาพ
ประกอบกับผลตอบรับจากผู้ลงทุนต่อ ETF ที่เพิ่มขึ้นด้วยดีเสมอมา

8. ธุรกิจการลงทุนต่างประเทศ

บริษัทได้เปิดให้บริการด้านการลงทุนในหลักทรัพย์ต่างประเทศแก่ลูกค้าทั้งประเภทบุคคลและนิติบุคคลตั้งแต่เดือนตุลาคม
2553 เป็นต้นมา โดยได้คัดเลือกโบรกเกอร์ต่างประเทศที่มีชื่อเสียงซึ่งจดทะเบียนใน New York
Stock Exchange (NYSE)
เพื่อเป็นตัวแทนนายหน้าในการซื้อขายหลักทรัพย์และตราสารหนี้ในต่างประเทศ
ปัจจุบันลูกค้าของบริษัทสามารถซื้อขายหลักทรัพย์ที่จดทะเบียนอยู่ในตลาดหลักทรัพย์ 21 ตลาด ใน 17
ประเทศทั่วโลก ครอบคลุมทั้งทวีปอเมริกาเหนือ ทวีปยุโรป และทวีปเอเชียแปซิฟิก

บริษัทมีการร่วมมือกับบริษัทหลักทรัพย์และ Private Bank ต่างประเทศที่เป็นพันธมิตรทางธุรกิจ
เพื่อคัดสรรผลิตภัณฑ์การเงิน รวมถึงพันธบัตรและตราสารหนี้ที่เหมาะสมและน่าสนใจ
เพื่อตอบสนองความต้องการที่หลากหลายของลูกค้าทุกประเภทของบริษัท

ในปี 2555 บริษัทได้เปิดให้บริการ Internet Trading ในหลักทรัพย์ต่างประเทศ
เพื่อเป็นทางเลือกใหม่เพิ่มเติม
และอำนวยความสะดวกให้กับลูกค้าในการสั่งซื้อขายหลักทรัพย์ต่างประเทศในตลาดสำคัญได้โดยตรง

9. ธุรกิจการยืมและให้ยืมหลักทรัพย์

บริษัทได้รับอนุญาตจากกระทรวงการคลังให้ประกอบธุรกิจหลักทรัพย์ประเภทกิจการยืมและให้ยืมหลักทรัพย์
และเริ่มให้บริการเมื่อวันที่ 14 กรกฎาคม 2549 เป็นต้นมา
โดยในแต่ละปีที่ผ่านมานักลงทุนได้ให้ความสนใจในบริการนี้เพิ่มขึ้นเป็นลำดับ
เนื่องจากเป็นการเพิ่มช่องทางในการลงทุน
เพิ่มผลตอบแทนและสามารถใช้ในการบริหารความเสี่ยงได้
โดยด้านผู้ยืมหลักทรัพย์สามารถขายชอร์ตได้ทั้งในบัญชีเครดิตบาลานซ์และแคชบาลานซ์
เพื่อสร้างโอกาสในการทำกำไรในภาวะตลาดขาลง
ในขณะที่ผู้ให้ยืมหลักทรัพย์สามารถสร้างผลตอบแทนเพิ่มขึ้นจากหลักทรัพย์ที่ตนถืออยู่

ธุรกิจของบริษัทย่อย :

1. บริษัทหลักทรัพย์จัดการกองทุน แอสเซท พลัส จำกัด

ภาพรวมการประกอบธุรกิจ

บริษัทหลักทรัพย์จัดการกองทุน แอสเซท พลัส จำกัด (บลจ. แอสเซท พลัส)
ประกอบธุรกิจประเภทจัดการ กองทุน โดยได้รับใบอนุญาตในการประกอบธุรกิจ ได้แก่

-   ใบอนุญาตประกอบธุรกิจหลักทรัพย์ประเภทการจัดการกองทุนรวม

-   ใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล

-   ใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์
    และการจัดจำหน่ายหลักทรัพย์ที่เป็นหน่วยลงทุน

-   ใบอนุญาตประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้า

ทั้งนี้ บลจ. แอสเซท พลัส ดำเนินธุรกิจหลักในการบริหารจัดการกองทุน 2 ประเภท คือ
การจัดการกองทุนรวม และกองทุนส่วนบุคคล

บลจ. แอสเซท พลัส มีมูลค่าทรัพย์สินสุทธิรวม ณ ธันวาคม 2555 จำนวนทั้งสิ้น 27,005 ล้านบาท
เติบโตเพิ่มขึ้น 3,630 ล้านบาท หรือร้อยละ 15.53 จากมูลค่าทรัพย์สินสุทธิ ณ ธันวาคม 2554
จำนวน 23,375 ล้านบาท ทั้งนี้ มูลค่าทรัพย์สินสุทธิของบลจ. แอสเซท พลัส ณ ธันวาคม 2555
แยกตามธุรกิจการจัดการ ได้ดังนี้

-   กองทุนรวม : มีมูลค่าทรัพย์สินสุทธิ จำนวน 17,053 ล้านบาท เพิ่มขึ้น จำนวน 626 ล้านบาท
    หรือร้อยละ 3.81 จากมูลค่าทรัพย์สินสุทธิ ณ ธันวาคม 2554 จำนวน 16,427 ล้านบาท

-   กองทุนส่วนบุคคล : มีมูลค่าทรัพย์สินสุทธิ จำนวน 9,951 ล้านบาท เพิ่มขึ้น จำนวน 3,003
    ล้านบาท หรือร้อยละ 43.22 จากมูลค่าทรัพย์สินสุทธิ ณ ธันวาคม 2554 จำนวน 6,948
    ล้านบาท

ทั้งนี้ ในปี 2555 บลจ. แอสเซท พลัส มีกำไรสุทธิ 22.13 ล้านบาท โดยมีรายได้รวมทั้งสิ้น
180.42 ล้านบาท ซึ่งเป็นรายได้ค่าธรรมเนียมการจัดการการลงทุน 175.40 ล้านบาท
และรายได้จากการลงทุน 3.92 ล้านบาท โดย บลจ. แอสเซท พลัส มีค่าใช้จ่ายรวมทั้งสิ้น
150.93 ล้านบาท แยกเป็นค่าใช้จ่ายธุรกิจการจัดการการลงทุน 18.59 ล้านบาท
และค่าใช้จ่ายในการดำเนินงาน 132.34 ล้านบาท

การเปลี่ยนแปลงและพัฒนาการการประกอบธุรกิจและบริหารงานในรอบปี

ในปี 2555 บลจ.แอสเซท พลัส ได้จัดตั้งกองทุนรวมทั้งหมด 8 กองทุน ซึ่งประกอบด้วย กองทุนรวม
Target Fund ที่ลงทุนในประเทศ จำนวน 4 กองทุน กองทุนรวม Target Fund
ที่ลงทุนในต่างประเทศ จำนวน 2 กองทุน กองทุนรวมหน่วยลงทุนที่ลงทุนในต่างประเทศ (Feeder
Fund) จำนวน 1 กองทุน และกองทุนรวมคุ้มครองเงินต้น ที่ลงทุนในสัญญา
ออปชั่นอ้างอิงตราสารทุน จำนวน 1 กองทุน

จากรากฐานของ บลจ.แอสเซท พลัส
ที่มีประสบการณ์ในตลาดทุนมายาวนานทั้งด้านการวิเคราะห์หลักทรัพย์ในเชิงลึก
และการหาจังหวะการเข้าลงทุนในหลักทรัพย์ ทั้งใน และต่างประเทศ ในปีที่ผ่านมา
บลจ.แอสเซทพลัส จึงได้เน้นการนำเสนอกองทุนประเภท Target Fund
ผ่านการลงทุนในตราสารทุน สำหรับในประเทศในซีรีย์ “แอสเซทพลัสไพร์ม (ASP-PRIME)”
และต่างประเทศในซีรีย์ “แอสเซทพลัสสตาร์ (ASP-STARS)” ซึ่งได้รับผลตอบรับที่ดีจากนักลงทุน
นอกจากนั้น บลจ.แอสเซท พลัส ยังสามารถบริหารกองทุนได้เป็นที่น่าพอใจ
โดยมีการรับซื้อคืนหน่วยลงทุนอัตโนมัติระหว่างทาง
และเลิกกองทุนเมื่อผลตอบแทนถึงตามเป้าหมายที่ระบุไว้ในโครงการ

ทั้งนี้ บลจ.แอสเซท พลัส
คำนึงถึงความสำคัญในการเพิ่มทางเลือกในการลงทุนโดยนำเสนอรูปแบบผลตอบแทนที่สอดคล้องกับระดับความเสี่ยงของผู้ลงทุนแต่ละประเภท
โดยเฉพาะการลงทุนในต่างประเทศนั้น บลจ. แอสเซท พลัส
มีความเชี่ยวชาญในการลงทุนจากประสบการณ์การลงทุนที่มีมาอย่างต่อเนื่อง
รวมถึงความร่วมมือกับสถาบันการเงินในต่างประเทศ ทั้งในด้านการจัดการลงทุน
และที่ปรึกษาการลงทุน โดยในปี 2555 บลจ. แอสเซท พลัส
ได้นำเสนอผลิตภัณฑ์การลงทุนในต่างประเทศที่หลากหลายและให้ผลตอบแทนสูงขึ้นบนกรอบความเสี่ยงที่ใกล้เคียงกับการลงทุนในประเทศ
เช่น ตราสารหนี้ และ Credit Linked Note ของสถาบันการเงินต่างประเทศ
รวมถึงการลงทุนโดยตรงในตราสารทุนต่างประเทศ ผ่านช่องทางการลงทุนทั้งในกองทุนรวม
และกองทุนส่วนบุคคล เป็นต้น

จากการที่ บลจ. แอสเซท พลัส
ได้ดำเนินกลยุทธ์ทางธุรกิจด้วยการเพิ่มผลิตภัณฑ์การลงทุนที่หลากหลายเพื่อตอบสนองความต้องการของลูกค้า
ส่งผลให้ในปี 2555 มูลค่าทรัพย์สินสุทธิรวมเพิ่มขึ้น ร้อยละ 15.53%

แนวโน้มธุรกิจการจัดการกองทุน

แนวโน้มธุรกิจการจัดการกองทุน ในปี 2556 นี้
ยังเป็นปีที่มีความท้าทายในการนำเสนอผลิตภัณฑ์การลงทุน
จากภาวะการแข่งขันในธุรกิจการจัดการกองทุนที่สูงขึ้น ทั้งในด้านผลิตภัณฑ์การลงทุน การบริการ
การตลาด และบุคลากร ประกอบกับปัจจัยด้านภาวะเศรษฐกิจในภูมิภาคต่างๆ
ที่ยังคงมีความไม่แน่นอน และปัญหาการเคลื่อนไหวของการเมืองในประเทศ ทั้งนี้
ในส่วนของการดำเนินธุรกิจ บลจ.แอสเซท พลัส ยังคงเน้นการทำการตลาดในเชิงรุก
โดยคัดเลือกสินทรัพย์ในการลงทุนที่มีลักษณะเฉพาะเจาะจงกับกลุ่มผู้ลงทุนอย่างต่อเนื่อง
ทั้งตราสารในประเทศและต่างประเทศ และความหลากหลายของสกุลเงิน
เพื่อสร้างอัตราผลตอบแทนในจังหวะ และโอกาสการลงทุนที่เหมาะสม อย่างไรก็ตาม บลจ.
แอสเซท พลัส จะพิจารณาถึงปัจจัยด้านความเสี่ยงเพื่อประโยชน์ของผู้ลงทุนเป็นสำคัญ

2. บริษัทที่ปรึกษา เอเซีย พลัส จำกัด 

บริษัทที่ปรึกษา เอเซีย พลัส จำกัด ประกอบธุรกิจให้บริการการเป็นที่ปรึกษาทางการเงินด้านต่างๆ
ได้แก่ การซื้อขายกิจการ รวมกิจการ ควบกิจการ การประเมินมูลค่ากิจการ
การปรับปรุงโครงสร้างหนี้ จัดหาหรือวิเคราะห์โครงการเพื่อการลงทุน เป็นต้น

  ภาพรวมการประกอบธุรกิจ โปรดดูรายละเอียดในหัวข้อ ธุรกิจวาณิชธนกิจ หน้า 21

(2) การตลาดและภาวะการแข่งขัน

(1) นโยบายและลักษณะการตลาดที่สำคัญ

กลยุทธ์การแข่งขัน

บริษัทยังคงมุ่งเน้นที่จะเป็นบริษัทหลักทรัพย์ชั้นนำที่ให้บริการที่มีคุณภาพและครบวงจร
เพื่อให้บริการแก่ลูกค้าในปัจจุบันและกลุ่มลูกค้าเป้าหมาย บริษัทได้พัฒนาระบบสารสนเทศ
พัฒนาความสะดวกรวดเร็วในการส่งคำสั่งซื้อขายผ่านระบบอินเตอร์เน็ท
นำเสนอบทวิเคราะห์หลักทรัพย์ที่มีคุณภาพ รวมทั้งพัฒนาคุณภาพการบริการให้ลูกค้าได้รับความสะดวก
เพื่อเป็นเครื่องมือที่จะช่วยให้บริษัทสามารถแข่งขันในด้านการบริการและขยายส่วนแบ่งตลาดให้เพิ่มขึ้นอย่างต่อเนื่อง
นอกจากนี้ ยังมุ่งที่จะสร้างผลิตภัณฑ์ทางการเงินใหม่
เพื่อสนองความต้องการในการลงทุนเพื่อให้ได้ผลตอบแทนที่ดีแก่ลูกค้า
ในขณะเดียวกันก็มุ่งเน้นเรื่องการพัฒนาความรู้ความเข้าใจในพัฒนาการใหม่ ๆ ทางการเงิน
ให้แก่ลูกค้าและพนักงาน รวมทั้งการปรับตัวให้ทันกับการเปลี่ยนแปลงและการแข่งขันที่มีขึ้น

ลักษณะลูกค้า

บริษัทให้บริการแก่ลูกค้าทั้งในประเทศและต่างประเทศ จำแนกตามบัญชีซื้อขายหลักทรัพย์ ณ วันที่ 31
ธันวาคม 2555 มีดังนี้

  --------------------- ---------------- ----------------- ----------------
  ประเภทลูกค้า            ในประเทศ         ต่างประเทศ         รวม

  บุคคลธรรมดา            45,870           1,526             47,396

  นิติบุคคล                1,665            108               1,773

  รวม จำนวนบัญชี          47,535           1,634             49,169
  --------------------- ---------------- ----------------- ----------------

(2) ภาวะการแข่งขัน

ภาพรวมตลาดหลักทรัพย์ปี 2555

ปี 2555 นับเป็นปีทองของตลาดหุ้นโลก สะท้อนจากผลตอบแทนการลงทุนในตลาดหุ้นต่าง ๆ
โดยดัชนีตลาดหุ้นของไทยให้ผลตอบแทนสูงถึงร้อยละ 36 ซึ่งนับว่าสูงเป็นอันดับ 7 ของโลก
และเป็นอันดับ 2 ในเอเชีย (อันดับ 1 ปากีสถาน)แต่หากพิจารณาเฉพาะตลาดหุ้นหลักๆ
ในภูมิภาคเอเชียและของโลก พบว่าตลาดที่ให้ผลตอบแทน รองลงมา คือ
ตลาดหุ้นฟิลิปปินส์ที่ให้ผลตอบแทนร้อยละ 33 เยอรมันร้อยละ 29 อินเดียร้อยละ 26 และญี่ปุ่นร้อยละ
23 ตามลำดับ ทั้งนี้ ดัชนีตลาดหุ้นไทย ได้ขึ้นทำสถิติสูงสุดของปี 2555 ณ วันทำการสุดท้าย ที่
1,402 จุด ถือว่าสูงสุดในรอบ 16 ปี การปรับตัวขึ้นอย่างโดดเด่นของตลาดหุ้นโลก ตลอดปี 2555
ได้รับแรงหนุนจากสภาพคล่องของโลกที่เพิ่มสูงขึ้นอย่างมาก จากการที่ธนาคารกลางสำคัญ ๆ
ของโลก ใช้นโยบายผ่อนคลายทางการเงินนับจากปลายปี 2554
เพื่อรองรับวิกฤติหนี้สาธารณะที่เกิดขึ้นในสหภาพยุโรป และกำลังขยายวงกว้างต่อเศรษฐกิจโลก
ล่าสุดประเทศญี่ปุ่นภายใต้การนำของนายชินโซ อาเบะ นายกรัฐมนตรีคนใหม่
ได้เตรียมอัดฉีดเงินเข้าสู่ระบบเพิ่มเติม เพื่อฟื้นฟูเศรษฐกิจญี่ปุ่นให้หลุดพ้นจากภาวะเงินฝืด
โดยตั้งเป้าหมายเงินเฟ้อไว้ที่ร้อยละ 2 จากปัจจุบันที่อยู่ในระดับเพียงร้อยละ 0.1
พร้อมกับเพิ่มงบลงทุนของภาครัฐ 10.3 ล้านล้านเยน
นอกเหนือจากแผนการกระตุ้นผ่านการใช้มาตรการผ่อนคลายเชิงปริมาณ (Quantitative
easing-QE) อีก 10 ล้านล้านเยน (เป็นการขยายวงเงิน QE ครั้งที่ 5 รวม 45 ล้านล้านเยน)
(รายละเอียดตามภาพด้านล่าง)

  ---------------------------------- ------------------------------------
  เปรียบเทียบผลตอบแทนของตลาดหุ้นโลก ปี    มาตรการผ่อนคลายของธนาคารกลางโลก
  2555                               

  []                                 []

  ที่มา : Bloomberg                    ที่มา : Bloomberg และ ฝ่ายวิจัย
                                     บมจ.หลักทรัพย์ เอเซีย พลัส
  ---------------------------------- ------------------------------------

ผลจากการใช้นโยบายการเงินผ่อนคลายอย่างต่อเนื่อง ได้หนุนให้ปริมาณเงินในระบบเพิ่มขึ้นทั่วโลก
และเป็นปัจจัยสำคัญที่ทำให้มีเม็ดเงินไหลเข้าตลาดหุ้นเอเชียอย่างต่อเนื่องเช่นกัน โดยตลอดปี 2555
พบว่า เม็ดเงินไหลเข้าตลาดหุ้นเกาหลีใต้มากที่สุด รองลงมาคือ ตลาดหุ้นไต้หวัน และไทย
ตามลำดับ และพบว่าตลอดปี 2555 ต่างชาติซื้อสุทธิในตลาดหุ้นไทยราว 88,500 ล้านบาท
นับว่าเพิ่มขึ้นอย่างมีนัยสำคัญเมื่อเปรียบเทียบกับปี 2554 ที่มีฐานะขายสุทธิ 5,100 ล้านบาท
(หลังจากปรับปรุงรายการ Big Lot ออกแล้ว) และได้หนุนให้ดัชนีตลาดหุ้นไทยมีค่า PER 15.9
เท่า ซึ่งนับว่าสูงสุดเป็นประวัติการเช่นเดียวกัน พร้อมกับหนุนให้มูลค่าการซื้อขายเฉลี่ยต่อวันอยู่ที่
32,300 ล้านบาท (รวมการซื้อขายบัญชีบริษัท) เพิ่มขึ้นร้อยละ 9.6 จากปี 2554

  -----------------------------------------------------------------------
  ภาพ Fund Flow ไหลเข้ารายประเทศ ปี 2554-ปัจจุบัน

  []

  ที่มา : Bloomberg และ ฝ่ายวิจัย บมจ.หลักทรัพย์ เอเซีย พลัส
  -----------------------------------------------------------------------

แนวโน้มตลาดหลักทรัพย์ในปี 2556

ในปี 2556 คาดว่าอิทธิพลของเงินทุนไหลเข้าจากต่างชาติ ยังคงหนุนตลาดหุ้นเอเซีย
รวมถึงตลาดหุ้นไทย ตราบที่ญี่ปุ่น กับ จีน ยังเป็นประเทศผู้นำหลักในประเทศแถบเอเซีย
ที่ยังดำเนินการกระตุ้นเศรษฐกิจของประเทศตนอย่างต่อเนื่อง
เพื่อรองรับภาวะเศรษฐกิจโลกที่คาดว่ายังอยู่ในภาวะชะลอตัวอีกปีหนึ่ง
โดยเฉพาะเศรษฐกิจของประเทศสมาชิกยุโรป
ซึ่งคาดว่ายังคงอยู่ในภาวะถดถอยหรือหดตัวต่อเนื่องจากปี 2555
ยกเว้นเพียงประเทศผู้นำทางเศรษฐกิจบางแห่ง เช่น เยอรมัน และ ฝรั่งเศส
ที่ยังคงเติบโตแต่อาจจะเป็นบวกเพียงเล็กน้อยเท่านั้น รวมถึงสหรัฐ
คาดว่ายังมีความจำเป็นที่จะต้องเดินหน้ารัดเข็มขัด เพื่อตัดลดขาดดุลงบประมาณ
แม้ว่าช่วงรอยต่อระหว่างสิ้นปี 2555 ถึงต้นปี 2556 สมาชิกวุฒิสภาและสภาผู้แทนสหรัฐฯ
จะสามารถโหวตอนุมัติร่างกฎหมายเพื่อหลีกเลี่ยงปัญหาหน้าผาทางการคลัง (Fiscal Cliff)
ไปได้ แต่อย่างไรก็ดี การแก้ปัญหาในครั้งนี้ถือเป็นการแก้ปัญหาระยะสั้น
และเป็นการยืดเวลาออกไปเท่านั้น โดยเชื่อว่าประเด็นนี้จะกลับมากดดันตลาดอีกครั้งในอนาคต
โดยเฉพาะการตัดลดงบประมาณรายจ่ายที่ยังค้างอยู่ และการขยายเพดานหนี้สาธารณะ
เพื่อให้สหรัฐเดินหน้ากระตุ้นเศรษฐกิจต่อไปได้ โดย ณ
ปัจจุบันสหรัฐฯได้ก่อหนี้สาธารณะจนกระทั่งเกือบชนเพดานหนี้ที่ 16.4 ล้านล้านเหรียญฯ
หรือคิดเป็นร้อยละ 107 ของ GDP
และทำให้สหรัฐมีความจำเป็นจะต้องตัดลดงบประมาณขาดดุลจากปัจจุบันที่อยู่ในระดับร้อยละ 8 ของ
GDP ลง แต่ในลักษณะค่อยเป็นค่อยไป ทั้งนี้เพื่อลดผลกระทบต่อภาวะการชะลอตัวของเศรษฐกิจ
มิให้รุนแรงเกินไปเช่นเหตุการณ์ที่เกิดขึ้นในสหภาพยุโรป

ทางด้านเศรษฐกิจภายในประเทศ คาดว่าปี 2556
เศรษฐกิจไทยน่าจะมีแนวโน้มขยายตัวในอัตราที่ชะลอตัวลงจากปี 2555 ที่ร้อยละ 4.4
เหลือราวร้อยละ 4 (คาดการณ์โดยฝ่ายวิจัย บมจ.หลักทรัพย์ เอเซีย พลัส)
โดยมีปัจจัยขับเคลื่อนจากภาคเอกชนเป็นหลัก โดยเฉพาะการบริโภคภาคครัวเรือน
คาดว่าจะได้แรงหนุนจากนโยบายขึ้นค่าแรงขั้นต่ำ 300 บาท ใน 70 จังหวัดที่เหลือ
และการลดอัตราภาษีเงินได้ร้อยละ 5 ของผู้มีรายได้ปานกลางและสูง
ตามด้วยการกระตุ้นการลงทุนภาครัฐ ผ่านการก่อสร้างสาธารณูปโภคสำคัญๆ
โดยเฉพาะระบบขนส่งมวลชน (รถราง) และระบบบริหารและจัดการน้ำ การสร้างเขื่อน
ระบบชลประทาน และขุดลอกคลอง เป็นต้น

ขณะที่ศักยภาพในการทำกำไรของตลาดหุ้นไทยอยู่ในระดับปานกลาง
หากพิจารณาอัตราการเติบโตกำไรสุทธิ (Market EPS) ของตลาดหลักทรัพย์ไทยในปี 2556
ซึ่งประเมินโดยฝ่ายวิจัยบริษัท คาดว่าอยู่ที่ 101.5 บาทต่อหุ้น เพิ่มขึ้นจากปี 2555 ราวร้อยละ 15
ซึ่งถือว่าเป็นการเติบโตที่ใกล้เคียงกับปี 2554
และยังใกล้เคียงกับค่าเฉลี่ยของประเทศในภูมิภาคเอเชีย
แต่นับว่าอยู่ในระดับที่สูงกว่าเมื่อเปรียบเทียบกับกลุ่มประเทศพัฒนาแล้วทั้งหลาย
ซึ่งประเด็นนี้ถือว่าเป็นปัจจัยสำคัญที่ดึงดูดให้เม็ดเงินต่างชาติเข้ามาลงทุนในไทย
เพื่อสร้างผลตอบแทนที่ดีกลับไป

  ---------------------------------- ------------------------------------
  EPS Growth ของประเทศกำลังพัฒนาปี 2555 EPS Growth ของประเทศพัฒนาแล้วปี 2555
  และ 2556F                          และ 2556F

  []                                 []

  ที่มา : Bloomberg                    ที่มา : Bloomberg
  ---------------------------------- ------------------------------------

ดังได้กล่าวแล้วข้างต้นว่า ตลาดหุ้นไทย มีค่า Current PER สูง และยังคงยืนเหนือ 15 เท่า
(SET Index ปัจจุบัน หารด้วยกำไรตลาด12 เดือน นับจากปัจจุบันย้อนหลังไป)
และแม้จะหันไปใช้กำไรตลาดของปี 2556 พบว่าดัชนีหุ้นไทย ยังคงยืนเหนือ PER 14 เท่า
แล้วเช่นกัน ซึ่งถือว่าตลาดหุ้นไทยยังอยู่ในกลุ่มที่แพง เมื่อเทียบกับตลาดหุ้นอื่นๆ ในภูมิภาคเอเซีย
โดยเป็นรองเพียง ญี่ปุ่น และฟิลิปปินส์ ดังนั้นจึงเชื่อว่า
หากยังมีเงินทุนไหลเข้าเอเซียอย่างต่อเนื่องในปี 2556 ในมุมมองของ ฝ่ายวิจัย บมจ.หลักทรัพย์
เอเซีย พลัส คาดว่าตลาดที่น่าสนใจและยังสามารถดึงดูดเม็ดเงินต่างชาติให้ไหลเข้าเอเซีย
น่าจะเป็นตลาดหุ้นจีน และเกาหลี ด้วยเหตุผลที่ทั้ง 2 ตลาดนี้ มีค่า PER ต่ำกว่า 10 เท่า
และที่สำคัญในปีที่ผ่านมา ล้วนเป็นตลาดที่ให้ผลตอบแทนน้อย (Underperform)
เมื่อเทียบกับตลาดอื่นๆ ในภูมิภาคเอเซีย โดยสรุป หากยังมี Fund Flow ไหลเข้าตลาดหุ้นเอเซีย
เชื่อว่าน่าจะเป็นลักษณะ Selective Buy ตลาดหุ้นที่ยังมีค่า PER ต่ำ และเลือกขายตลาดหุ้นที่
PER สูง

  ---------------------------------- ------------------------------------
  PER ปี 2555-2556F                   ประมาณการ SET Index ที่ค่า PER ต่างๆ
  ของตลาดหุ้นภูมิภาคเอเชีย                

  []                                 []

  ที่มา : ประมาณการโดยฝ่ายวิจัย           ที่มา : ฝ่ายวิจัย บมจ.หลักทรัพย์ เอเซีย พลัส
  บมจ.หลักทรัพย์ เอเซีย พลัส              
  ---------------------------------- ------------------------------------

ภาวะการแข่งขันของธุรกิจหลักทรัพย์

ในปี 2555
เป็นอีกปีหนึ่งที่บริษัทหลักทรัพย์ต้องเผชิญกับผลกระทบของการใช้อัตราค่านายหน้าแบบต่อรองอย่างเสรีเต็มรูปแบบ
หากพิจารณาอัตราค่านายหน้าในช่วงไตรมาสแรกของปี 2555 ได้ปรับตัวลดลงมากจากช่วงสิ้นปี
2554 หลังจากนั้นอัตราค่านายหน้าค่อนข้างทรงตัวตลอดช่วงที่เหลือของปี 2555
แสดงให้เห็นถึงแนวโน้มที่อัตราค่านายหน้าต่อจากนี้
มีโอกาสปรับตัวลงต่ำกว่าระดับปัจจุบันได้ค่อนข้างจำกัด
เนื่องจากอัตราค่านายหน้าได้ลดลงมาต่ำมากแล้วจากร้อยละ 0.173 ณ สิ้นปี 2554
เหลือเพียงราวร้อยละ 0.155 ในปี 2555 ทั้งนี้ อัตราค่านายหน้าที่อ่อนตัวลงดังกล่าว
คาดได้รับการชดเชยจากปริมาณการซื้อขายเฉลี่ย (ไม่รวมการซื้อขายบัญชีบริษัท) ปี 2555 ที่
28,100 ล้านบาท ต่อวัน เพิ่มขึ้นร้อยละ 9.8 เมื่อเทียบกับปี 2554 และในปี 2556
หากมูลค่าการซื้อขายสามารถทรงตัวได้ในระดับเฉลี่ยสูงเกินกว่า 26,000 ล้านบาทต่อวัน
(ไม่รวมการซื้อขายบัญชีบริษัท)
คาดว่ารายได้ค่านายหน้าสุทธิจากการซื้อขายหลักทรัพย์ของบริษัทหลักทรัพย์ ในปี 2556
จะอ่อนตัวลงกว่าปี 2555 เพียงเล็กน้อย อย่างไรก็ตามการกระจายฐานรายได้ ค่าธรรมเนียม
ไปยังธุรกิจใหม่ เช่น รายได้จากค่าธรรมเนียมและบริการ (จากธุรกิจวาณิชธนกิจ,
การบริหารจัดการเงินกองทุนส่วนบุคคล ฯลฯ)
และกำไรจากการซื้อขายหลักทรัพย์และตราสารอนุพันธ์ ฯลฯ
ยังเป็นแนวทางที่ต้องดำเนินการอย่างต่อเนื่องเพื่อความอยู่รอดในระยะยาว

  -----------------------------------------------------------------------
  อัตราค่านายหน้าสุทธิ (ไม่รวมการซื้อขายของบริษัทหลักทรัพย์) ปี 2553 – 2555

  []

  ที่มา : ฝ่ายวิจัย บมจ. หลักทรัพย์ เอเซีย พลัส
  -----------------------------------------------------------------------

นอกจากนี้ การเตรียมตัวเพื่อรองรับการแข่งขันที่รุนแรงขึ้น
จากการเปิดเสรีทางการเงินของประชาคมอาเซียนที่กำลังจะเกิดขึ้นในปี 2558
ยังเป็นอีกปัจจัยที่ผลักดันให้บริษัทหลักทรัพย์ ต้องเตรียมความพร้อมเพื่อเพิ่มความแข็งแกร่ง
และอยู่รอดในระยะยาว โดยเฉพาะการควบรวมกิจการ (M&A) อย่างต่อเนื่อง
สะท้อนจากปีที่ผ่านมา มีการควบรวมกันระหว่างบริษัทหลักทรัพย์กับธนาคารพาณิชย์
และบริษัทหลักทรัพย์ด้วยกันเองหลายแห่ง เริ่มจาก บริษัท ทุนภัทร จำกัด (มหาชน) ควบรวมกับ
ธนาคารเกียรตินาคิน จำกัด (มหาชน) โดยการแลกหุ้นในอัตราการแลกเปลี่ยนหุ้นที่เท่ากับ 1
หุ้นของทุนภัทร ต่อ 0.9135 หุ้น ของธนาคารเกียรตินาคิน พร้อมกับได้ทำการเพิกถอนหุ้น บริษัท
ทุนภัทร จำกัด (มหาชน) ออกจากตลาดฯ เมื่อไตรมาส 3 ของปี 2555
ตามมาด้วยการเข้าซื้อบริษัทหลักทรัพย์ขนาดเล็กอีก 2 บริษัท ได้แก่ บริษัทหลักทรัพย์ ซีไอเอ็มบี
อินเตอร์เนชั่นแนล (ประเทศไทย) จำกัด (มหาชน) (CIMBI) ซึ่งได้ถูกทำคำเสนอซื้อจาก CIMB
Securities International Pte Ltd (CSI) ประเทศมาเลเซีย (เป็นบริษัท Investment
Holding ในกลุ่มธุรกิจหลักทรัพย์ของ CIMB Group) และส่งท้ายปี บริษัทหลักทรัพย์ โอเอสเค
(ประเทศไทย) จำกัด (มหาชน) (OSK)
ได้ถูกประกาศทำคำเสนอซื้อและดำเนินการเพิกถอนออกจากตลาดหลักทรัพย์ฯ จาก อาร์เอชบี
แคปิตอล เบอร์ฮาด (RHB Capital Berhard) ประเทศมาเลเซีย (เป็นบริษัท Investment
Holding ในกลุ่มของ RHB Banking Group)

  -----------------------------------------------------------------------
  บริษัทหลักทรัพย์ที่มีการควบรวมกิจการในปี 2555

  []

  ที่มา : ฝ่ายวิจัย บมจ. หลักทรัพย์ เอเซีย พลัส
  -----------------------------------------------------------------------

แม้คาดว่าจะเห็นการควบรวมกิจการของบริษัทหลักทรัพย์ในปี 2556 อย่างต่อเนื่อง
แต่คาดว่าจะเริ่มลดน้อยลง เนื่องจากบริษัทหลักทรัพย์ส่วนใหญ่สามารถจับคู่กับพันธมิตร
ในการสร้างความแข็งแกร่งของธุรกิจ
โดยอาศัยแลกเปลี่ยนความเชี่ยวชาญที่แตกต่างกันเป็นส่วนใหญ่แล้ว

ภาพรวมธุรกิจวาณิชธนกิจในปี 2555 และแนวโน้มปี 2556

ปี 2555 ที่ผ่านมาถือว่าเป็นปีที่ดีสำหรับธุรกิจวาณิชธนกิจเช่นกัน สอดคล้องตามภาวะตลาดหุ้นที่สดใส
ประกอบกับภาวะเศรษฐกิจภายในประเทศที่กลับมาฟื้นตัวอีกครั้ง
หลังจากประสบภาวะน้ำท่วมครั้งใหญ่ในเขตกรุงเทพฯ และภาคกลางในปลายปี 2554
ทำให้กิจกรรมทางเศรษฐกิจต่างๆ ได้ชะลอตัวไป จึงหนุนให้หุ้นเข้าจดทะเบียนในตลาดหลักทรัพย์
ฯ(IPOs) กลับมาคึกคักอีกครั้ง โดยพบว่านับตั้งแต่ต้นปี 2555 มีหุ้นเข้าจดทะเบียนในตลาดหลักทรัพย์
จำนวน 24 หลักทรัพย์ แบ่งเป็น ตลาดหลักทรัพย์ฯ 8 บริษัท ตลาดหลักทรัพย์เอ็มเอไอ 10 บริษัท
และกองทุนรวมอีก 6 แห่ง เปรียบเทียบกับปี 2554 ที่มีหุ้นเข้าจดทะเบียนในตลาดหลักทรัพย์ฯ
จำนวน 18 หลักทรัพย์ แบ่งเป็นตลาดหลักทรัพย์ฯ 5 บริษัท ตลาดหลักทรัพย์เอ็มเอไอ 7 บริษัท
และกองทุนรวม 6 แห่ง ขณะที่พบว่ามูลค่าการระดมทุนรวมเพิ่มขึ้นเกือบ 2.5 เท่า จากปีก่อน
เพิ่มขึ้นเป็น 1 แสนล้านบาท และที่สำคัญพบว่าหุ้นที่เข้าจดทะเบียนในตลาดหลักทรัพย์ฯ ในปี 2555
ล้วนให้ผลตอบแทนที่ดีแก่นักลงทุน

ส่วนในปี 2556 คาดว่าจะมีหุ้น IPOs เข้าจดทะเบียนในตลาดอย่างต่อเนื่อง จำนวนราว 30 บริษัท
และในจำนวนนี้คาดว่าจะเป็นบริษัทขนาดใหญ่ อาทิเช่น ซีเคพาวเวอร์ การบินกรุงเทพ เอ็มเคสุกี้
และสตาร์ปิโตรเลียมรีไฟน์นิ่ง รวมถึงกองทุนโครงสร้างพื้นฐาน (Infrastructure Fund)
ของในกลุ่ม BTS หรือ BTSGIF เป็นต้น ซึ่งน่าจะส่งผลให้มูลค่าการระดมทุนผ่านตลาดหุ้นไทยในปี
2556 คาดจะใกล้เคียงหรือสูงขึ้นเมื่อเทียบกับปีก่อนอย่างแน่นอน

  ---------------------------------- --------------------------------------
  มูลค่าการระดมทุนหุ้น IPO ของตลาดหลักทรัพย์ ตัวอย่างรายชื่อบริษัทที่จะเข้าจดทะเบียนในตลาดฯ ปี
                                     2556

  []                                 []

  ที่มา : ตลาดหลักทรัพย์แห่งประเทศไทย      ที่มา : ตลาดหลักทรัพย์แห่งประเทศไทย และ
  และฝ่ายวิจัย บมจ. หลักทรัพย์ เอเซีย พลัส   ฝ่ายวิจัย บมจ. หลักทรัพย์ เอเซีย พลัส
  ---------------------------------- --------------------------------------

นอกจากนี้ การปรับตัวของผู้ประกอบการไทยเพื่อรองรับการเปิดเสรีประชาคมอาเซียน (AEC) ในปี
2558 ยังส่งเสริมให้เกิดการควบรวมกิจการ
หรือซื้อกิจการระหว่างกันอย่างกว้างขวางและในหลายธุรกิจ ทั้งนี้คาดว่าในปี 2556
การควบรวมกิจการกันน่าจะมีแนวโน้มเพิ่มมากขึ้น เพื่อความอยู่รอดในระยะยาว
ซึ่งการปรับตัวในลักษณะนี้เป็นช่องทางในการสร้างรายได้ในรูปค่าธรรมเนียมแก่บริษัทหลักทรัพย์
หรือผู้ที่ให้บริการการเป็นที่ปรึกษาทางการเงินอีกด้วย ซึ่งคาดว่ารายได้จากงานวาณิชธนกิจนี้
จะสามารถเข้ามาช่วยชดเชยรายได้ค่านายหน้าฯ ที่อ่อนลงได้บางส่วน

ภาวะการซื้อขายของตลาดอนุพันธ์ (TFEX) ปี 2555 และแนวโน้มปี 2556

ปี 2555 แม้ธุรกิจการซื้อขายในตลาดอนุพันธ์ (TFEX) จะมีอัตราการเติบโตที่ช้าลงจากเดิม
แต่ก็ยังคงเป็นการเติบโตที่ต่อเนื่องเป็นปีที่ 5 ติดต่อกันนับตั้งแต่มีการเปิดตลาดเมื่อปี 2549
โดยปริมาณการซื้อขายรวมในปี 2555 มีทั้งสิ้น 10,457,928 สัญญา หรือเฉลี่ย 43,823
สัญญาต่อวัน เติบโตจากปีก่อนหน้าซึ่งมีการซื้อขายเฉลี่ยวันละ 41,145 สัญญา หรือเติบโตราวร้อยละ
7 หากแยกเป็นรายผลิตภัณฑ์จะพบว่า SET50 Index Futures ซื้อขายสูงสุดด้วยสัดส่วนร้อยละ
37.6 (ลดลงจากเมื่อปี 2554 ที่ครองส่วนแบ่งร้อยละ 43) รองลงมาเป็น Gold Futures
ที่สัดส่วนร้อยละ 33.9 (ส่วนแบ่งลดลงจากเมื่อปี 2554 ที่ร้อยละ 40) Single Stock ที่ร้อยละ
20.2 (เพิ่มจากปี 2554 ที่ระดับร้อยละ 16) และ USD Futures ร้อยละ 6.3 ตามลำดับ

ณ วันที่ 28 ธันวาคม 2555 ตลาดอนุพันธ์มีสถานะคงค้างรวมทั้งสิ้น 238,981 สัญญา
เพิ่มขึ้นกว่าร้อยละ 423 จากจำนวน 56,452 สัญญาในปีก่อนหน้า
และมีจำนวนบัญชีลูกค้าที่ซื้อขายอนุพันธ์รวมทั้งสิ้น 93,066 บัญชี เพิ่มขึ้นร้อยละ 547 จากปี 2554
ที่มีจำนวนบัญชีเปิดใหม่ 62,883 บัญชี
สัดส่วนการซื้อขายของตลาดอนุพันธ์นั้นส่วนใหญ่ยังคงมาจากนักลงทุนรายบุคคลในประเทศที่ร้อยละ 53
นักลงทุนสถาบันในประเทศร้อยละ 39 และที่เหลืออีกร้อยละ 8 เป็นนักลงทุนต่างประเทศ ทั้งนี้
ในส่วนของนักลงทุนสถาบันในประเทศ โดยส่วนใหญ่เกิดจากการลงทุนใน Single Stock
นอกเหนือจากการทำธุรกรรมเป็นผู้ดูแลสภาพคล่อง อันเป็นผลจากการเพิ่มอนุพันธ์ประเภทใหม่ USD
และ Sector Futures

  -----------------------------------------------------------------------
  ธุรกรรมการซื้อขาย TFEX ในปี 2549-2555

  []
  -----------------------------------------------------------------------

ที่มา : บมจ.ตลาดอนุพันธ์ (ประเทศไทย), ฝ่ายวิจัย บมจ. หลักทรัพย์ เอเซีย พลัส

  -----------------------------------------------------------------------
  การเติบโตของธุรกิจอนุพันธ์และสินค้าแต่ละประเภท ในปี 2551-2555

  []
  -----------------------------------------------------------------------

ที่มา : บมจ.ตลาดอนุพันธ์ (ประเทศไทย), ฝ่ายวิจัย บมจ. หลักทรัพย์ เอเซีย พลัส

การซื้อขาย SET50 Index Futures ยังคงเป็นผลิตภัณฑ์ที่ได้รับความนิยมสูงที่สุด
โดยสามารถครองส่วนแบ่งตลาดสูงถึงร้อยละ 47.4 ถือเป็นสัดส่วนที่มากที่สุดเป็นปีที่ 6 ติดต่อกัน
พร้อมปริมาณการซื้อขายเฉลี่ยสูงถึง 16,467 สัญญา เติบโตต่อเนื่องทุกปีเฉลี่ยร้อยละ 55 ต่อปี
นับตั้งแต่ปี 2549 จนถึง 2555
ซึ่งเป็นผลจากการที่ผู้ลงทุนใช้เป็นอีกทางเลือกหนึ่งในการลงทุนเพื่อสร้างผลกำไรในช่วงที่ตลาดมีทิศทางที่ชัดเจน
และบริหารความเสี่ยงในภาวะที่ตลาดหุ้นมีความผันผวน นอกจากนี้ยังเป็นผลมาจากที่ TFEX
ได้จัดให้มีการซื้อขายสินค้าเพิ่มเติม ด้วยการเพิ่มสินค้าใหม่ ได้แก่ USD Futures และ SECTOR
Futures ในเดือนมิถุนายน และตุลาคม ตามลำดับ

หลังจากที่ SET Index ปรับเพิ่มขึ้นราวร้อยละ 38 ตลอดปี 2555
พบว่านักลงทุนสถาบันในประเทศได้ใช้ตลาดอนุพันธ์เพื่อสร้างผลของกำไรตาม Leverage
ของผลิตภัณฑ์ที่มีการปรับเพิ่มมากขึ้น และเมื่อพิจารณาปริมาณการซื้อขายรวมของนักลงทุนสถาบันในปี
2555 พบว่า มีปริมาณเพิ่มขึ้นจากปี 2554 ราวร้อยละ 20 หรือคิดเป็นจำนวนสัญญาคือ 4.06
ล้านสัญญา (เปรียบเทียบกับปี 2554 ที่มีปริมาณการซื้อขาย 3.36 ล้านสัญญา)
ซึ่งทำให้สัดส่วนของนักลงทุนประเภทสถาบัน เพิ่มขึ้นอย่างมีนัยสำคัญ จากระดับร้อยละ 34 ในปี
2554 เป็นร้อยละ 39 ในปี 2555

  -----------------------------------------------------------------------
  ส่วนแบ่งตลาดของนักลงทุนรายประเภทแบ่งตามปริมาณสัญญาซื้อขาย

  []
  -----------------------------------------------------------------------

ที่มา : บมจ.ตลาดอนุพันธ์ (ประเทศไทย), ฝ่ายวิจัย บมจ. หลักทรัพย์ เอเซีย พลัส

แม้ภาพรวมปี 2555 ปริมาณการทำธุรกรรม TFEX จะยังคงเติบโตต่อเนื่องก็ตาม
แต่หากพิจารณาเป็นรายผลิตภัณฑ์ พบว่า ผลิตภัณฑ์ตัวหลักอย่าง SET50 Futures และ Gold
Futures มีแนวโน้มลดลง ตรงกันข้ามกับ Single Stock Futures
กลับได้รับความนิยมในระดับสูงอีกครั้ง โดยมีปริมาณการซื้อขายเพิ่มสูงขึ้นมากเพิ่มขึ้นถึงร้อยละ 36.8
หรือคิดเป็นปริมาณการซื้อขายต่อวันเท่ากับ 8,849 สัญญา เทียบกับ 6,468 สัญญาเมื่อปีก่อนหน้า
สถานะคงค้างของสัญญานี้ก็มีจำนวนสูงถึง 161,970 สัญญา คิดเป็นร้อยละ 59.37
ของสถานะคงค้างโดยรวมที่ 272,810 สัญญา (ข้อมูล ณ วันที่ 27 ธันวาคม 2555)
ซึ่งเป็นผลจากการเติบโตของตลาดหลักทรัพย์ในช่วงปีที่ผ่านมาจนทำให้มีผู้สนใจซื้อขายใน Single
Stock Futures เพื่อสร้างผลกำไรแทนการลงทุนหุ้นรายบริษัทในกระดานหลัก
ประกอบกับตลาดมีผลิตภัณฑ์ใหม่อย่าง USD Futures ที่ได้รับการตอบรับในระดับน่าพึงพอใจ
โดยมีมูลค่าสูงถึง 22,074 ล้านบาทต่อวัน จึงสามารถใช้เป็นส่วนชดเชยการหดตัวของ SET50 และ
Gold Futures ได้เป็นอย่างดี

ในปี 2555 พบว่าปริมาณการซื้อขายรวมของ Gold และ Mini Gold Futures
ปรับตัวลดลงค่อนข้างมาก รวมทั้ง 2 ผลิตภัณฑ์นี้ ปรับลงจากปี 2554 ถึงร้อยละ 10 เหลือเพียง
1.48 หมื่นสัญญาต่อวัน จากในปี 2554 ที่ 1.63 หมื่นสัญญาต่อวัน
คาดว่าน่าจะเป็นผลมาจากราคาทองคำในตลาดโลกมีการปรับลดลงและแกว่งผันผวนเชิงลบในกรอบแคบเกือบตลอดทั้งปี
ซึ่งนอกจากจะทำให้ปริมาณการซื้อขายโดยรวมลดลงแล้ว ยังทำให้มูลค่าการซื้อขายหายไปจากเดิม
เหลือเพียง 1.9 ล้านล้านบาท ลดลงกว่าร้อยละ 26 จากปี 2554 ที่มีมูลค่าการซื้อขาย Gold และ
Mini Gold Futures รวมกันสูงถึง 2.6 ล้านล้านบาท ดังแสดงให้เห็นในภาพธุรกรรมการซื้อขาย
Gold Futures ในหน้าถัดไป

  -----------------------------------------------------------------------
  ธุรกรรมการซื้อขาย Gold Futures ในปี 2552 - 2555

  []
  -----------------------------------------------------------------------

ที่มา : บมจ. ตลาดอนุพันธ์ (ประเทศไทย), ฝ่ายวิจัย บมจ. หลักทรัพย์ เอเซีย พลัส

สำหรับตลาดอนุพันธ์ (TFEX) ในปี 2556 ซึ่งเปลี่ยนชื่อเป็น ตลาดสัญญาซื้อขายล่วงหน้า ตั้งแต่วันที่
1 มกราคม 2556 คาดว่ามีแนวโน้มปรับตัวเพิ่มขึ้นต่อเนื่องจากปี 2555
ทั้งในด้านมูลค่าและสัญญาซื้อขาย
จากผลของการที่ตลาดอนุพันธ์ได้มีการปรับปรุงและพัฒนาสินค้าในช่วงปลายปี 2555 เช่น
การเพิ่มสัญญา SET50 Index Futures ระยะสั้นเพิ่มขึ้นอีก 2 สัญญา ได้แก่ อายุไม่เกิน 3 เดือน
และรายไตรมาสอีก 3 เดือน
สัญญาโฉมใหม่นี้น่าจะตอบสนองต่อการเปลี่ยนแปลงของดัชนีหุ้นได้มากยิ่งขึ้น
และเพื่อส่งเสริมการใช้งานในสัญญา SET50 Futures รายเดือนนี้ TFEX
ยังได้ประกาศการลดค่าธรรมเนียมการซื้อขายของ SET50 Futures ลงเป็น 10 บาทจาก 50
บาทต่อสัญญา โดยจะลดเฉพาะสัญญาที่สิ้นสุดรายเดือนได้แก่ เดือนมกราคม (S50F13)
สัญญาเดือนกุมภาพันธ์ (S50G13) สัญญาเดือนเมษายน (S50J13) และสัญญาเดือนพฤษภาคม
(S50K13) ซึ่งคาดว่าน่าจะได้ความนิยมมากขึ้นในปี 2556 นอกจากนี้ ยังมีการปรับปรุงสัญญา
SET50 Options เพื่อลดความซับซ้อนลง กล่าวคือ
การปรับเพิ่มสัญญารายเดือนและปรับลดสัญญาสิ้นสุดเดือนไกลพร้อมการปรับช่วงห่างของราคาใช้สิทธิจากเดิมห่างกันที่
10 จุด เป็น 25 จุด
แม้จะทำให้แต่ละช่วงอายุมีจำนวนสัญญาน้อยลงแต่ยังครอบคลุมการเคลื่อนไหวของดัชนีได้เช่นเดิม
และ Stock Futures
ที่มีการปรับแนวทางการคำนวณราคาที่ใช้ชำระราคาครั้งสุดท้ายของเป็นราคาถัวเฉลี่ยถ่วงน้ำหนัก
เพื่อให้ราคาที่ใช้ชำระราคาสะท้อนการเคลื่อนไหวของหุ้นอ้างอิงมากยิ่งขึ้น

อีกทั้ง TFEX ยังเพิ่มความน่าสนใจใน Stock Futures ด้วยการปรับเพิ่มจำนวนถือครองสูงสุด
(Position Limit) ของ Stock Futures จากปัจจุบันที่ 20,000 สัญญาสำหรับทุกหุ้นอ้างอิง
เป็นที่สัดส่วนประมาณร้อยละ 1 ของจำนวนหุ้นอ้างอิงที่จำหน่ายได้แล้ว โดยมีจำนวนขั้นต่ำที่ 20,000
สัญญาเช่นเดิม เพื่อให้สะท้อนขนาดของหุ้นอ้างอิงมากยิ่งขึ้น โดยจะได้เริ่มใช้ตั้งแต่ต้นเดือนมกราคม
2556 เป็นต้นไป คาดว่าจะเป็นส่วนกระตุ้นทำให้เกิดการซื้อขายใน Single Stock Futures
มากยิ่งขึ้น

ภาวะการซื้อขายของใบสำคัญแสดงสิทธิ์อนุพันธ์ (Derivative Warrants) ปี 2555
และแนวโน้มปี 2556

นับตั้งแต่กลางปี 2552 ที่ตลาดหลักทรัพย์แห่งประเทศไทยเริ่มมีผลิตภัณฑ์ ใบสำคัญแสดงสิทธิ์อนุพันธ์
หรือ Derivative Warrants (DW) และมีผลิตภัณฑ์ตัวแรกออกสู่ตลาดเมื่อเดือน กรกฎาคม ปี
2552 DW ก็ได้รับการตอบรับจากนักลงทุนดีมากขึ้นเป็นลำดับ โดยปี 2555 ถือว่าเป็นปีที่ DW
เริ่มได้รับการตอบรับเป็นอย่างมาก
สะท้อนจากจำนวนผลิตภัณฑ์และมูลค่าที่เติบโตแบบก้าวกระโดดจากปี 2554 โดยตลอดปี 2555
พบว่าปริมาณและมูลค่าของ DW ที่ออกสู่ตลาดเพิ่มจากเมื่อปี 2554 ในระดับสูงถึงร้อยละ 31.9
และร้อยละ 441 ตามลำดับ รายละเอียดดังปรากฏในภาพถัดไป

  -----------------------------------------------------------------------
  ปริมาณและมูลค่าของ DW ที่ออกสู่ตลาดในแต่ล่ะไตรมาส

  []
  -----------------------------------------------------------------------

ที่มา : รวบรวมโดย ฝ่ายวิจัย บมจ. หลักทรัพย์ เอเซีย พลัส

ปัจจุบันบริษัทหลักทรัพย์ เอเซีย พลัส ก็เป็น 1 ใน 7
บริษัทหลักทรัพย์ที่สามารถออกใบสำคัญแสดงสิทธิ์อนุพันธ์ (Derivative Warrants) ได้
ประเมินว่าปี 2555 น่าจะมีจำนวนบริษัทที่สามารถออก DW เพิ่มมากขึ้น
ซึ่งสอดรับกับภาพรวมของอุตสาหกรรมที่ DW น่าจะมีการเติบโตแบบก้าวกระโดดต่อเนื่องจากปี 2555
โดยได้รับแรงขับเคลื่อนจากปัจจัยสำคัญคือ SET Index ที่ยังมีแนวโน้มเป็นขาขึ้น
แม้จะมีความนิยมสูงจากที่ตลาดหุ้นไทยมีค่า Current PER สูงดังกล่าวข้างต้น
โดยได้รับปัจจัยหนุนตามผลประกอบการในปี 2556 ที่คาดว่าจะเติบโตเพิ่มขึ้นราวร้อยละ 15 จากปี
2555 (Market EPS) ซึ่งส่วนนี้น่าจะเป็นส่วนสำคัญที่ทำให้นักลงทุนที่เริ่มมีความรู้เกี่ยวกับ DW
และมีความสนใจในตัวผลิตภัณฑ์นี้อยู่แล้วเข้ามาลงทุนใน DW นี้มากขึ้นจากปี 2555

(3) การจัดหาผลิตภัณฑ์หรือบริการ

(ก) แหล่งที่มาของเงินทุน

ในปี 2555 บริษัทใช้แหล่งเงินทุนจากส่วนของหนี้สินและส่วนของผู้ถือหุ้น
โดยบริษัทมียอดหนี้สินคงเหลือทั้งหมด ณ วันที่ 31 ธันวาคม 2555 เป็นจำนวน 4,100.15 ล้านบาท
ส่วนใหญ่เป็นเจ้าหนี้ธุรกิจหลักทรัพย์ และส่วนของเจ้าของ จำนวน 4,180.85 ล้านบาท นอกจากนั้น
บริษัทยังมีวงเงินกู้ยืมเบิกเงินเกินบัญชีกับธนาคารพาณิชย์และวงเงินกู้ยืมระยะสั้นกับสถาบันการเงินที่เหลืออยู่อีกเป็นวงเงิน
1,405 ล้านบาท

(ข) การดำรงอัตราส่วนเงินกองทุนสภาพคล่องสุทธิ

บริษัทจะดำรงเงินกองทุนต่อสินทรัพย์สภาพคล่องสุทธิให้เป็นไปตามหลักเกณฑ์ที่กำหนดโดยสำนักงานคณะกรรมการ
ก.ล.ต. ณ วันที่31 ธันวาคม 2555 บริษัทมีเงินกองทุนสภาพคล่องสุทธิเท่ากับ 3,024.36 ล้านบาท
คิดเป็นร้อยละ 83.17 ของหนี้สินทั่วไป
ซึ่งเพียงพอตามเกณฑ์การดำรงเงินกองทุนสภาพคล่องสุทธิที่สำนักงานคณะกรรมการ ก.ล.ต.
กำหนดไว้ คือไม่ต่ำกว่าร้อยละ 7 ของหนี้สินทั่วไป